IKEA sa inšpirovala NASA. Vytvorili marťanské doplnky

BRATISLAVA. Dizajnéri z IKEA boli v roku 2017 na misii na Marťanskej púštnej výskumnej stanici v americkom Utahu, na ktorej spolupracuje aj Národný úrad pre letectvo a vesmír (NASA). Neskôr strávili nejaký čas aj v kapsulových japonských hoteloch. Potom vytvorili vesmírom inšpirovanú kolekciu určenú pre malé obydlia. Kolekcia RUMTID (švédsky časopriestor) bude prvýkrát dostupná až v roku 2020. IKEA ju predstavila na konferencii Demokratické dni dizajnu. Stiesnené podmienky na život budú mať aj budúci obyvatelia kolónie na Marse. NASA už prišla s niekoľkými návrhmi pre ich bývanie. Marťanské domčeky by mohli byť priesvitné, nafukovacie a v "stenách" vyplnené vodou. Existujú tiež návrhy, že budovy na Marse by sa mohli stavať z červených tehál vyrobených z marťanskej pôdy. Na púštnej výskumnej stanici, ktorú dizajnéri navštívili, bola niekoľkokrát aj Slovenka Michaela Musilová. IKEA sa vo vesmírnej kolekcii zamerala najmä na nové riešenia osvetlenia, čistenia vzduchu či pestovania rastlín. Medzi produktami sú aj ľahké dyhové trubice, ktoré sú vnútri vyplnené stlačeným recyklovaným drevom a odpadom. Trubice sa dajú rôzne spájať a ľudia si budú môcť postaviť kusy nábytku podľa svojich predstáv.


NEKROLÓGZakvitol, ale neskoro. Zomrel herec Harry Dean Stanton zo Zelenej míle

V hereckom svete prerazil vo veku, kedy sa iní zvyknú o svoje kariéry báť. Nikdy to nebral ako zlyhanie.

Počas svojej hereckej kariéry mal množstvo neobyčajných rolí - a bol to jeho zámer. Úlohy, ktoré sa dali zahrať ľahko, ktoré boli konvenčné, jednoducho považoval za nudné. Harry Dean Stanton (14.7.1926 - 15.9.2017) sa tak stal bývalým zločincom, ktorého svet, v ktorom sa dodržiavajú zákony, irituje, vesmírnym cestujúcim z 22. storočia, kazateľom z ulice, ktorý sa tvári, že je slepý, hviezdou country hudby, ale aj šialeným expertom na demoláciu. A, ako raz napísal filmový kritik Vincent Canby, mal jeden tajomný dar: pri všetkých týchto nezvyčajných úlohách sa mu podarilo vyzerať úplne autenticky. Rodák z malého mestečka neďaleko Lexingtonu v americkom štáte Kentucky sa o herectvo začal zaujímať pomerne neskoro - po návrate z povinnej služby v námorníctve. “Ľudia, ktorí sú hercami dnes, nemajú takýto životný zážitok: ja som videl akciu na lodi,” povedal raz podľa Guardianu. “Mal som šťastie, že ma to nezasiahlo a nezabilo. Vrátil som sa a šiel som na vysokú školu. Chvíľu to trvalo, kým som znova zapadol.” Viem, že mám schopnosť priniesť na obrazovku hrôzu. Väčšinou vďaka tomu získavam prácu. Štúdium však nechal už po troch rokoch, herectvo sa tak stalo jeho prioritou. Odsťahoval sa do Los Angeles. Prvýkrát sa na televíznych obrazovkách objavil v roku 1954, kedy si zahral v mysterióznom seriáli Inner Sanctum. Prvá filmová rola prišla o tri roky neskôr. Nasledujúce dve desaťročia svojej kariéry vystupoval najmä vo westernoch. “Verejnosti zostal neznámy až do roku 1984,” píšu New York Times. “Vtedy sa stalo čosi nemožné, alebo prinajmenšom nečakané - pán Stanton, herec vo vedľajšej úlohe, sa dostal do vedúcej polohy.” V tom roku zahviezdil v snímke Texas, Paríž, ktorá neskôr na filmovom festivale v Cannes získala Zlatú palmu. Odvtedy už nebol anonymnou tvárou - a ponuky sa začali sypať. Zahral si v tínedžerskej romanci Kráska v ružovom, v snímke Marka Scorseseho Posledné pokušenie Krista, vo filme Davida Lyncha Divokosť v srdci aj v slávnej Zelenej míli. Jednu zo svojich najznámejších rolí však dostal až oveľa neskôr - keď mal osemdesiat rokov. V seriáli HBO menom Veľká láska si zahral samozvaného proroka Romana Granta, vyznávača polygamie so štrnástimi manželkami. To, že sa mu podarilo v hereckom svete preraziť vo veku, kedy sa už iní zvyknú o svoje kariéry báť, nikdy nebral ako zlyhanie. “Aby som to povedal opatrne, proste som zakvitol neskoro,” povedal raz pre New York Times Magazine. O svojom neobyčajnom talente však nikdy nepochybnoval. “Viem, že mám schopnosť priniesť na obrazovku hrôzu. Dokážem túto špecifickú vec a väčšinou vďaka tomu získavam prácu.” Rád robil nečakané rozhodnutia, prekvapoval sám seba. Práve preto sa ešte predtým, ako začal hrať, rozhodol impulzívne reagovať na jeden inzerát v novinách - kapela hľadala speváka. Spev zostal jeho hobby až do konca života. Založil vlastnú skupinu, pomenoval ju Harry Dean Stanton Band, hral rock, blues aj jazz, a v roku 2014 vydal vlastný album. “Stanton bol jedným z tých zriedkavých jedincov, ktorí sú presne takými, ako si myslíte, že sú: bol pokorný, múdry, zábavný, úplne zabúdal na slávu a neťažila ho žiadna ľútosť,” píše jeho priateľ a novinár britského Guardianu Sean O’Hagan. “Zdalo sa mi, že patril do iného sveta, v ktorom herci vytvoria aj osobnosť - jednotlivcov, ktorí žili predtým, ako sa objavili na obrazovke, ktorí prešli školou ťažkého života v ťažkých časoch.”


Zeman odmietol vymenovať kandidáta ČSSD za ministra kultúry

Strana má podľa Zemana prísť s iným menom.

PRAHA. Český prezident Miloš Zeman v stredu oznámil, že nevymenuje nominanta ČSSD Michala Šmardu za ministra kultúry. Predseda ČSSD má podľa hlavy štátu prísť s iným kandidátom, pretože Šmarda nie je na výkon funkcie ministra kultúry kompetentný. Informoval o tom spravodajský server Novinky.cz. "Prezident republiky Miloš Zeman konštatoval, že pán Michal Šmarda sa nikdy nezaoberal problematikou českej kultúry. Z tohto dôvodu nie je kompetentný na výkon funkcie ministra kultúry Českej republiky," napísal vo vyhlásení hovorca českého prezidenta Jiří Ovčáček. ČSSD má podľa Zemana prísť s iným menom. "Prezident republiky požiadal predsedu ČSSD Jana Hamáčka, aby mu prostredníctvom predsedu vlády navrhol meno iného kandidáta, spĺňajúceho aspoň elementárne odborné predpoklady," dodal hovorca.


Polícia zrušila pátranie po odsúdenom v kauze tunelovania nebankoviek

Odsúdení v kauze tunelovania nebankoviek Dávid Brtva a Patrik Pachinger do väzenia nenastúpili.

BRATISLAVA. Dávid Brtva, ktorý bol 28. marca právoplatne odsúdený Najvyšším súdom (NS) v kauze tunelovania nebankových spoločností Horizont Slovakia a BMG Invest na deväťročný trest odňatia slobody, zatiaľ do väzenia nenastúpil a už nie je ani v policajnom pátraní. Nenastúpil rovnako do väzenia na sedemročný trest odňatia slobody odsúdený a spoluobžalovaný Patrik Pachinger, a to zatiaľ z neznámych dôvodov. TASR o tom informovali v piatok justičné zdroje. "Najvyšší súd v piatok (27.4.) zrušil príkaz na dodanie do výkonu trestu, ktorý sám vydal 28. marca tohto roku," vyplýva to z piatkového rozhodnutia Najvyšší súd, o ktorom v piatok informoval portál tvkrimi.sk. Dôvodom má byť podľa informácií tohto portálu Brtvova žiadosť o odklad výkonu trestu, ktorým sa bude zaoberať Špecializovaný trestný súd (ŠTS). Na Brtvu nedávno vydalo po rozhodnutí NS pátranie Okresné riaditeľstvo (OR) Policajného zboru (PZ) Bratislava III a na Pachingera zase OR PZ Bratislava I. Najvyšší súd 28. marca potvrdil verdikt prvostupňového súdu z roku 2015. Veľkopodnikateľa a hlavného obžalovaného Jozefa Majskeho vylúčil Najvyšší súd na samostatné konanie, keďže je vážne chorý a polícia ho napokon na proces neeskortovala. Termín odvolacieho konania s Jozefom M. ešte vytýčený nie je, závisí od jeho zdravotného stavu. V tomto konaní bude rozhodovať rovnaký senát ako 28. marca, ale pod inou spisovou značkou. Znamená to, že spis nebude musieť študovať iný senát, čo by mohlo trvať mesiace.


Obranca Jurčina bol hrdinom pražskej Sparty, pri jej výhre strelil dva góly

PRAHA. V predohrávanom stretnutí 20. kola najvyššej českej hokejovej súťaže zvíťazila Sparta Praha na domácom ľade nad HC Energie Karlove Vary 5:1. Dvoma gólmi sa prezentoval v jeho druhom zápase za Spartu 36-ročný slovenský obranca Milan Jurčina. Góly: 27. JURČINA, 30. Rousek, 34. JURČINA, 36. Rousek, 56. KUDRNA - 12. Flek


Oprava cesty na Brnianskej cez víkend obmedzí bratislavskú MHD

Cestu na Brnianskej ulici uzavrú od soboty do nedele rána.

BRATISLAVA. Pre opravu cesty na Brnianskej ulici v hlavnom meste SR Bratislave cez víkend uzavrú niektoré úseky cesty a dotkne sa to aj premávky mestskej hromadnej dopravy (MHD). Cestu na Brnianskej spolu s odbočením do ulice Prokopa Veľkého a výjazdom z Hroboňovej na Brniansku ulicu v sobotu 9. júna a v nedeľu 10. júna uzavrú. Obmedzenie bude v sobotu od približne 8:00 do približne 8:00 nasledujúceho dňa. Ako informuje Dopravný podnik Bratislava na svoje oficiálnej webovej stránke, dotkne sa to liniek MHD č. 41 a 64. Linka č. 41 bude jazdiť obojsmerne od zastávky Súbežná vľavo do Lovinského ulice s ukončením na konečnej Valašská a späť. Linka neobslúži zastávku Vozovňa Hroboňova. Obsluhovať však bude náhradnú zastávku Vozovňa Hroboňova, Lovinského a Valašská. Výstup aj nástup bude v priestore odstavnej plochy linky 204. Linka č. 64 v smere na Hroboňovu odvezie cestujúcich od zastávky Hroboňova po Brnianskej ulici približne 800 metrov. Pokračovať bude vpravo do ulice Pri Suchom mlyne, s odbočením vľavo a prejazdom cez križovatku pri Patrónke po trase linky 204. Jazdu ukončí v obratisku Valašská. Linka neobslúži zastávky Prokopa Veľkého, Vozovňa Hroboňova a Lovinského. Obsluhovať bude zastávky Dubová a Valašská, ľudia môžu vystupovať v priestore odstavnej plochy linky 204. V smere na Jelačičovu bude linka 64 cez víkend jazdiť od zastávky Valašská po trase linky 204 po križovatku pri Patrónke. Potom odbočí do Brnianskej ulice, kde sa od zastávky Hroboňova napojí na svoju trasu. Obsluhovať nebude zastávky Lovinského a Vozovňa Hroboňova. Obslúži však zastávky Valašska, nástup bude v priestore odstavnej plochy linky 204 i Dubová. S obnovou Brnianskej ulice začalo mesto koncom mája. Opraviť chcú 1 368 metrový úsek od Pražskej ulice po Patrónku a 1 061 metrový úsek od zastávky Dubová po Pražskú v smere do mesta. Ukončenie opráv predpokladajú na 11. júna. Počas prác odfrézuju asfaltovú vrstvu cesty a položia nový asfaltový kryt. Premávku bude usmerňovať prenosné dopravné značenie. Aktuálny zoznam opráv ciest, chodníkov a zastávok MHD nájdu záujemcovia na webovej adrese i prostredníctvom sociálnej siete na „Bratislava works“. Na ďalšie opravy ciest chce mesto podľa primátora Bratislavy Iva Nesrovnala využiť letné školské prázdniny tak, aby boli cesty hotové v septembri, najneskôr v októbri. Bratislavský magistrát chce spolu na opravy ciest investovať šestnásť miliónov eur. Z nich sedem miliónov dá mesto zo svojho rozpočtu, ďalších deväť miliónov bude od vlády z balíka 11 miliónov eur, ktoré na opravu ciest v hlavnom meste vyčlenila vláda vlani.


Hološko je v skvelej forme, v drese Sydney dal dva góly

Hološko raz skóroval aj v predchádzajúcom kole v mestkom derby na ihrisku Western Sydney Wanderers.

FC Sydney - Central Coast Mariners 4:0 (2:0) Filip Hološko (FC Sydney) odohral celý zápas a strelil dva góly SYDNEY. Slovenský futbalový útočník Filip Hološko má v úvode novej sezóny najvyššej austrálskej súťaže A-League formu ako hrom. Tridsaťdvaročný Piešťanec v sobotňajšom dueli 2. kola prispel k triumfu FC Sydney nad Central Coast Mariners (4:0) dvomi presnými zásahmi. Hološko odohral celý zápas. V 18. min otvoril skóre stretnutia, v 65. min premenil penaltu a zvýšil na priebežných 3:0. Hološko raz skóroval aj v predchádzajúcom kole v mestkom derby na ihrisku Western Sydney Wanderers (4:0). Hráčom FC Sydney je od leta 2015 po prestupe z tureckého Besiktasu Istanbul, v minulom ročníku sa zapísal do listiny strelcov v desiatich prípadoch.


V Rusku začal platiť prísnejší zákon na kontrolu internetu

Proti zákonu v marci protestovali v Moskve tisícky ľudí.

BRATISLAVA. V Rusku začal platiť zákon, ktorý zavádza nové opatrenia na kontrolu internetu. Podľa Kremľa zákon zlepší kybernetickú bezpečnosť a používatelia si nevšimnú žiadne zmeny. Oponenti však tvrdia, že je to len ďalší krok vlády, ako umlčať kritikov, a vláda sa usiluje vytvoriť internetový firewall podobný tomu v Číne.Zákon o nezávislom internete, proti ktorému v marci v Moskve protestovali tisícky ľudí, dáva úradom rozsiahle právomoci na obmedzovanie ruského internetu. Kremeľ môže "v prípade núdze" vypnúť pripojenia v rámci Ruska alebo odpojiť tamojší internet od celosvetovej siete. O tom, čo predstavuje hrozbu a aké kroky treba podniknúť, rozhoduje vláda. Poskytovatelia internetových služieb musia na základe zákona nainštalovať sieťové zariadenia schopné identifikovať zdroj prenosu a filtrovať obsah. Ako pripomína spravodajský portál BBC, to umožňuje Federálnemu úradu na dohľad nad komunikáciou, informačnými technológiami a masmédiami (Roskomnadzor) byť efektívnejším v blokovaní stránok. Podľa odborníkov nie je jasné, ako možno využiť právomoci vyplývajúce zo zákona alebo ako ich efektívne uplatniť, vzhľadom na to, že je to technologicky náročné a nákladné.Moskva sa snaží viesť prevádzku ruského internetu a dáta cez štátom kontrolované body, čím sa znižuje závislosť krajiny od zahraničných serverov, nad ktorými má menšiu kontrolu. Podporovatelia takéhoto konania tvrdia, že má ochrániť systém od útokov zo zahraničia. Rusko sa takúto nezávislosť snaží dosiahnuť aj tým, že vyvíja vlastné sieťové adresáre. Tie by mohli začať fungovať do roku 2021. Spomínaný zákon je podľa aktivistov pokusom o zosilnenie cenzúry a vychádza z legislatívy o internete, ktorá obmedzuje slobodu prejavu a súkromie. Podľa pozorovateľov umožňuje vláde blokovať obsah bez súdneho súhlasu, pričom používatelia zostanú bez informácií o tom, čo konkrétne je zablokované a prečo. "Vláda teraz môže priamo cenzurovať obsah a dokonca premeniť ruský internet na uzavretý systém bez toho, aby verejnosti povedala čo robia a prečo sa tak deje," cituje BBC Rachel Denber, podpredsedníčku ľudskoprávnej organizácie Human Rights Watch pre Európu a Strednej Áziu. Podľa Christiana Mihra z organizácie Reportéri bez hraníc je nová legislatíva dôkazom toho, že je Kremeľ "pripravený dostať celú sieťovú infraštruktúru pod politickú kontrolu, aby odrezal prúd digitálnych informácií, keď je to potrebné".Legislatíva je pritom jedným z viacerých prísnejších zákonov o internete, ktoré Rusko prijalo. Tento rok napríklad parlament schválil dva návrhy, ktoré zakazujú neúctu k úradom a šírenie falošných správ.


Grécky parlament rokoval o návrhu na vyslovenie nedôvery vláde

Tsiprasov koaličný partner vládu podporí aj napriek tomu, že s dohodou o Macedónsku nesúhlasí.

ATÉNY. Grécky parlament v piatok rokoval o návrhu na vyslovenie nedôvery vláde premiéra Alexisa Tsiprasa v súvislosti s dohodou o ukončení desaťročia trvajúceho sporu o názve susedného Macedónska. Hlasovanie, ktoré by sa malo uskutočniť v sobotu, by však mala vláda podľa predpokladov prežiť. Má totiž pod kontrolou 154 z 300 kresiel v parlamente a Tsiprasov koaličný partner, nacionalistická strana Nezávislí Gréci, trvá na tom, že prežitie vlády podporí, i keď s dohodou nesúhlasí. "Podporujeme vládu a jej prácu," vyjadrila sa Maria Kollia-Tsaroucha, ktorá je námestníčkou ministra vnútra pre kraj Východná Makedónia a Trácia, ale dodala, že nepodporia dohodu s Macedónskom, keď príde na jej ratifikáciu. Pred parlamentom v Aténach proti dohode protestovalo niekoľko stoviek ľudí, ktorí mávali gréckymi vlajkami a vykrikovali heslá obviňujúce vládu z vlastizrady. Účastníkov však bolo omnoho menej ako na predchádzajúcom proteste, na ktorý prišlo vyše stotisíc ľudí. Protesty sú naplánované aj v nedeľu v pohraničí, kde by mali zmluvu podpísať ministri zahraničia oboch krajín a odštartovať tak ratifikačný proces, ktorý by mal trvať niekoľko mesiacov. Podľa dohody, ktorú ohlásili v utorok premiéri Zoran Zaev a Alexis Tsipras, sa Macedónsko bude po novom volať Republika Severné Macedónsko. Nový názov bude krajina používať doma aj v zahraničí a súčasťou dohody je aj to, že ho zanesie aj do svojej ústavy. Ak sa dohodu podarí zrealizovať, skončí sa tak už 27 rokov trvajúci spor medzi oboma krajinami. Dohoda však rozhnevala nacionalistov na oboch stranách a proti je aj macedónsky prezident Gjorge Ivanov, ktorý sa vyjadril, že dohodu nepodpíše. Napriek odporu však jeho zamietavé stanovisko prijatie zmluvy iba spomalí, ale neznemožní. Zmluvu s Gréckom by už cez víkend mal podpísať macedónsky minister zahraničných vecí, následne o nej bude hlasovať parlament, a keď ju schváli, čo sa predpokladá, dokument pôjde na podpis prezidentovi. Ak ho prezident nepodpíše, zmluva sa vráti ešte raz do parlamentu, a ak ju ten opäť schváli, prezident už nemá na výber a musí zmluvu podpísať. Grécko nesúhlasilo s názvom Macedónsko okrem iného preto, že rovnako sa volá aj jeden z gréckych regiónov. Gréci sa navyše obávali, že krajina s takýmto menom by si mohla robiť na grécky región rovnakého názvu územné nároky a tiež by sa mohla snažiť si "sprivatizovať" odkaz historického kráľovstva Macedónsko, ktorého väčšia časť sa pritom nachádzala na území dnešného Grécka.


Na pražskom letisku sa zrazili dve lietadlá, nikomu sa nič nestalo

K nehode vyrazili letiskoví hasiči a ostatné zložky záchranného systému.

PRAHA. Na Letisku Václava Havla v Prahe sa v piatok popoludní zrazili dve lietadlá pri rolovaní na ranveji. Nikomu sa nič nestalo. Pri nehode napriek tomu zasahovali letiskoví hasiči, informoval český spravodajský portál Novinky.cz. Pri pohybe na rolovacích dráhach došlo ku kontaktu dvoch lietadiel českej spoločnosti Smartwings - koncom krídla jedného lietadla s koncovou časťou druhého stroja, povedal hovorca letiska Roman Pacvoň. "Všetci cestujúci sú v poriadku, premávka na letisku nie je obmedzená," zdôraznil. Podľa jeho slov sa v oboch lietadlách nachádzali cestujúci, ktorí sa teraz musia vrátiť do odbavovacej haly. K nehode vyrazili letiskoví hasiči a ostatné zložky záchranného systému, ktoré sú privolané ku každému incidentu. Podľa informácií portálu Novinky.cz obe lietadlá pred 14.00 h už odtiahli naspäť k odbavovacím halám za pomoci hasičov. Server Planes.cz uviedol, že sa zrazilo lietadlo spoločnosti Smartwings OK-TVW, ktoré malo letieť na portugalský ostrov Madeira v Atlantickom oceáne, so strojom N277EA tých istých aerolínií, ktorý smeroval do Egypta.


Prezeranie džihádistických webov vo Francúzsku nebude trestné

Pôvodnú verziu zákona Ústavná rada zrušila už vo februári.

PARÍŽ. Francúzska Ústavná rada zrušila v piatok platnosť upraveného zákona trestajúceho ľudí za opakované prezeranie extrémistických webových stránok, ktoré ukazujú zabíjanie alebo pokusy o zabíjanie osôb. Informovala o tom agentúra DPA. Rada rozhodla, že úrady už majú k dispozícii celý rad opatrení, ktoré im umožňujú bojovať proti internetovému extrémizmu alebo jednotlivcom, ktorí plánujú spáchať teroristický čin. V dôsledku toho rada uviedla, že príslušný zákon, ktorý mal negatívny vplyv na slobodu médií, nebol vhodný ani primeraný. Pôvodnú verziu zákona rada zrušila vo februári. Parlament následne schválil nové znenie zákona, ktorý opätovne trestal ľudí, ktorý si prezerajú tieto internetové stránky. Týkalo sa to ale prípadov, keď sa osoby, ktoré si ich prezerajú, prikláňajú k ideológii danej stránky. Extrémistické skupiny, predovšetkým organizácia Islamský štát (IS), ktoré sa prihlásili k zodpovednosti za krvavé teroristické útoky v Paríži v roku 2015 a v Nice v roku 2016, do veľkej miery využívajú internet na šírenie svojej propagandy. Najmä IS sa stal smutne známym videami, ktoré zverejňoval na internete - využíval účinok šoku z brutálnych popráv väznených zajatcov, aby získal divákov pre svoje vyhrážky voči miestnym a medzinárodným nepriateľom.


Trump večeral s čínskym prezidentom, ocenil priateľstvo Pekingu a Washingtonu

Prezident USA potom spolustolovníkom premietol video svojej vnučky Arabelly, ako spieva tradičnú čínsku pieseň v mandarínčine.

PEKING. Americký prezident Donald Trump vyzdvihol silnejúce priateľstvo medzi Spojenými štátmi a Čínou. Prezident spoločne so svojou manželkou Melaniou boli čestným hosťom štátnej večere vo Veľkej sále ľudu v Pekingu. Trump pri prípitku s čínskym prezidentom Si Ťin-pchingom pochválil väzby medzi Čínou a USA, ktoré podľa jeho slov budú "čoraz silnejšie". Spolustolovníkom následne premietol video svojej vnučky Arabelly, dcéry Ivanky Trumpovej a jej manžela Jareda Kushnera, ako spieva tradičnú čínsku pieseň v mandarínčine. Štátna večera predstavovala ukončenie dvojdňových rokovaní a rôznych podujatí, ktoré Trump so Si Ťin-pchingom absolvoval počas svojej návštevy. Pri jedle ani jeden z lídrov nespomenul chúlostivé témy, akými sú obchod či snahy prinútiť Severnú Kóreu, aby sa vzdala svojho jadrového programu.


Angličtina stráca v EÚ svoju dôležitosť, vyhlásil Juncker

Vyjadrím sa vo francúzštine, uviedol Juncker svoj prejav, ktorý vyvolal smiech a aplauz.

BRUSEL. Predseda Európskej komisie Jean-Claude Juncker si v piatok zažartoval o tom, že angličtina stráca v Európskej únii na svojej dôležitosti, čím prispel k nedávnej slovnej prestrelke s britskou premiérkou Theresou Mayovou ohľadom vlaňajšieho rozhodnutia jej krajiny opustiť tento geopolitický blok. "Vyjadrím sa vo francúzštine, pretože pomaly, ale isto angličtina stráca v EÚ dôležitosť. Potom tu máme v nedeľu francúzske voľby a chcem, aby Francúzi rozumeli, čo hovorím o Únii a jej členoch," povedal Juncker na začiatku svojho prejavu o stave Únie v Taliansku. Jeho komentár vyvolal v pléne smiech a aplauz. Mayová v stredu vyhlásila, že niekoľko predstaviteľov EÚ sa Británii "vyhrážalo" so zámerom, aby zlyhali rokovania o brexite, pričom ich obvinila z pokusu o ovplyvnenie výsledkov referenda. Juncker okrem svojej rodnej luxemburčiny plynule hovorí po francúzsky, nemecky a anglicky. V Bruseli je tiež známy pre svoje niekedy zľahčujúce a impertinentné výroky na verejnosti. Juncker na stretnutí vo Florencii zmienil ako najzásadnejšie úspechy EÚ zavedenie a pretrvávajúcu stabilitu eura, mierovú integráciu východnej Európy po rozpade Sovietskeho zväzu, ako aj európsky investičný program. "Jediní, ktorí tento úspech nedoceňujú, sú samotní Európania," dodal uštipačne predseda EK.


Nemecko je pre džihádistov významnejší terč, tvrdí šéf úradu pre ochranu ústavy

Hans-Georg Maassen si myslí, že Nemecko sa pri výbere cieľov džihádistov posunulo v rebríčku vyššie.

BERLÍN. Nemecko sa v priebehu minulého roka stalo pre džihádistov zo skupiny Islamský štát (IS) významnejším cieľom ako predtým. Zo stredajšieho vyjadrenia najvyššieho predstaviteľa nemeckého Spolkového úradu pre ochranu ústavy (BfV) Hansa-Georga Maassena ďalej vyplýva, že Nemecko sa pri výbere cieľov IS posunulo podstatne vyššie. Ohrozenie krajiny zostáva naďalej vysoké. Potenciál islamistov pripravených páchať násilné trestné činy v Nemecku neustále rastie, medzičasom je týchto osôb takmer 1600, dodal Maassen. Situáciu v tejto oblasti ilustruje aj značný počet podnetov od občanov a ich vysoká hodnota. Množstvo podnetov upozorňujúcich na nešpecifikované ohrozenie sa od roku 2013 strojnásobilo a počet telefonátov na linku určenú pre upozornenia týkajúce sa teroru islamistov sa vlani v medziročnom porovnaní zvýšil na viac ako dvojnásobok.


Predbežné výsledky volieb v Iráne hovoria o víťazstve súčasného prezidenta

TEHERÁN. Súčasný iránsky prezident Hasan Rúhání bude pravdepodobným víťazom piatkových volieb novej hlavy štátu, čím by si zabezpečil druhý mandát, vyplýva z predbežných výsledkov. Z 37 miliónov dosiaľ sčítaných hlasov totiž podľa sobotnej správy agentúry Reuters získal 21,6 milióna hlasov. Jeho najbližším súperom je konzervatívny duchovný Ebráhím Raísí, ktorého zisk priebežne figuruje na 14 miliónoch odovzdaných hlasov. Podľa námestníka ministra vnútra sa k volebným urnám dostavilo vyše 40 miliónov Iráncov, čo predstavuje účasť nad 70 percent. Konečné výsledky budú známe v priebehu dňa. Voľby boli prvými od uzavretia prelomovej jadrovej dohody medzi touto islamskou republikou a svetovými veľmocami v roku 2015. Pred volebnými miestnosťami sa často tvorili dlhé zástupy a ľudia čakali niekoľko hodín na odovzdanie hlasovacieho lístka, pričom príslušné úrady predĺžili dobu hlasovania najmenej trikrát. Rúhání (68), ktorý sa ujal prezidentského úradu na základe prísľubu, že otvorí Irán svetu a poskytne jeho obyvateľom väčšiu domácu slobodu, čelil nečakane tvrdej kampani zo strany Raísího, chránenca najvyššieho duchovného vodcu, ajatolláha Alího Chameneího. Raísí (56) vyslovil podozrenia z volebných podvodov. O úrad hlavy štátu sa uchádzali aj proreformný politik a bývalý minister kultúry Mostafá Mír Salím a bývalý minister telesnej výchovy Mostafá Hášemitabá. Kampaň bola mimoriadne emotívna a témou verejnej diskusie sa stali aj také témy, o akých sa zvyčajne v prísne kontrolovaných štátnych médiách nehovorí. Z prezidentských volieb odstúpil 16. mája reformistický prvý viceprezident Eshák Džahángírí, aby posilnil kampaň Hasana Rúháního. Deň predtým sa vzdal prezidentskej kandidatúry konzervatívny starosta Teheránu Mohammad Báker Kálíbáf. Odstúpil v prospech kandidáta tvrdého krídla - Ebráhíma Raísího.


Španielske úrady zadržali vraha hľadaného v Taliansku

Páchateľa zatkli po tom, ako v Španielsku zastrelil dvoch členov civilnej stráže a jednu ďalšiu osobu.

MADRID. Španielske úrady zadržali muža, ktorý zabil dvoch členov civilnej stráže a ďalšiu osobu. Páchateľa už pritom niekoľko mesiacov hľadajú v Taliansku, kde je taktiež obvinený z vrážd. Príslušník civilnej stráže pod podmienkou zachovania anonymity informoval, že 36-ročného Norberta Fehera zo Srbska zatkli v noci neďaleko mesta Cantavieja na severovýchode Španielska. Proti mužovi zakročili po tom, ako údajne zastrelil jedného civilistu a dvoch členov civilnej stráže, ktorí vyšetrovali streľbu zo začiatku tohto mesiaca.Na Fehera už pritom bol európsky zatykač za vraždy a vlámania, ktorý vydali talianske úrady. Tamojšie bezpečnostné zložky po ňom intenzívne pátrali odkedy v apríli zabil barmana a strážnika v severotalianskom regióne Emilia Romagna.


Rusko predloží rezolúciu o vyslaní mierových síl OSN do Donbasu

SIA-MEN. Rusko predloží v Bezpečnostnej rade OSN rezolúciu o vyslaní mierových síl OSN na východe Ukrajiny s cieľom zaistiť bezpečnosť pozorovateľskej misie Organizácie pre bezpečnosť a spoluprácu v Európe (OBSE). Oznámil to v utorok ruský prezident Vladimir Putin po skončení dvojdňového summitu BRICS v čínskom meste Sia-men. Podľa agentúry TASS však Putin zdôraznil, že mierové jednotky OSN by boli nasadené iba pozdĺž demarkačnej línie, a to po stiahnutí ťažkých zbraní. "A toto rozhodnutie nemožno urobiť bez priameho kontaktu so zástupcami samozvaných republík v Donbase," dodal šéf Kremľa, pričom mal na mysli Doneckú ľudovú republiku (DĽR) a Luhanskú ľudovú republiku (LĽR). Boje medzi ukrajinskými vojakmi a ruskými separatistami si od roku 2014 vyžiadali viac ako 10-tisíc obetí. Mierová dohoda uzavretá v roku 2015 pomohla znížiť rozsah bojov, naďalej však dochádza k ojedinelým ozbrojeným zrážkam. Separatisti sa v minulosti postavili proti návrhu Ukrajiny umiestniť do vojnovej zóny mierové jednotky OSN. Putin v utorok uviedol, že prítomnosť mierových síl by zaistila bezpečnosť medzinárodných pozorovateľov dohliadajúcich na dodržiavanie prímeria v oblasti. Trvá však na tom, aby boli mierové sily umiestnené len pozdĺž línie medzi povstalcami kontrolovanými územiami a oblasťou pod kontrolou vlády, kde dochádza ku zrážkam.


Google Earth už spustíte aj v prehliadači, obsahuje nové 3D zážitky

Už žiadne inštalovanie, stačí len otvoriť stránku v mobile.

SAN FRANCISCO, BRATISLAVA. Po dvoch rokoch vývoja sprístupnil Google verejnosti novú verziu svojho rozsiahleho mapového projektu Earth. Odteraz už nemá iba podobu aplikácie, ktorú treba inštalovať, ale aj webovú verziu earth.google.com dostupnú cez prehliadač Chrome. Najväčším trhákom je 3D zobrazenie, pri ktorom sa možno plynule rozhliadať v plastických reliéfoch. Ak radi chodíte na výlety do prírody, môžete si v mapách prejsť doliny, priesmyky, hrebene či poobzerať sa z vyhliadok, aby ste si oživili svoje spomienky, alebo sa pripravili na ďalšiu poznávaciu výpravu. Ak sa vám nechce čítať návody, tlačidlo shift v kombinácii s myšou vám umožní pohodlné ovládanie priestoru. Novinkou je podľa magazínu The Next Web funkcia Cestovateľ, ktorá má ambície vziať vás na virtuálny výlet do zaujímavých zákutí sveta. Google ich v tejto chvíli ponúka iba niekoľko desiatok, do budúcna však chce výrazne rozšíriť multimediálny obsah, ktorý prostredníctvom tohto kanála bude dostupný. Všetko sa točí okolo interaktivity a je to akási príprava pre svet virtuálnej reality. Mapové materiály sa miesia s fragmentami textov z Wikipédie, veľmi praktické je používateľské rozhranie na Androide. Google však chce, aby Earth fungoval aj na konkurenčných prehliadačoch, pre ktoré v týchto dňoch službu ladí.


Daňový kontrolór podvádzal, má si odsedieť desať rokov

Mal vykonať kontrolu v súkromnej spoločnosti, pričom mal v úmysle zabezpečiť potvrdenie preverovaného zdaniteľného obchodu.

BRATISLAVA. Okresný súd Bratislava I odsúdil Romana Sch. na 10 rokov odňatia slobody za obzvlášť závažný zločin zneužívania právomoci verejného činiteľa. Ako informoval agentúru SITA vyšší súdny úradník Boris Suchovský, trest by si mal odpykať v zariadení s minimálnym stupňom stráženia. „Vec nie je právoplatne skončená,“ uviedol.Roman Sch. sa podľa obžaloby dopustil trestného činu 10. mája 2012. Pracoval vtedy v Pezinku ako štátny zamestnanec na pozícii kontrolóra Daňového úradu Bratislava. Podľa vyšetrovateľa Finančnej jednotky kriminálnej polície mal vykonať kontrolu v súkromnej spoločnosti, pričom mal v úmysle zabezpečiť potvrdenie preverovaného zdaniteľného obchodu. Pritom však zamlčal, že daňový subjekt v sídle spoločnosti neskontaktoval. Od neoprávnenej osoby prevzal podľa polície písomné vyjadrenie k priebehu obchodu a tiež doklady. Toto vyjadrenie bez prítomnosti oprávneného zástupcu preverovanej spoločnosti prepísal do zápisnice z kontroly. Roman Sch. si mal byť vedomý, že zápisnica z kontroly obsahuje nepravdivé údaje a že bude slúžiť ako dôkaz v daňovom konaní, napriek tomu ju zaslal dožadujúcemu pracovisku oddelenia daňovej kontroly. Na základe takto vybaveného dožiadania kontrolóri vyhodnotili, že k preverovanému obchodu skutočne došlo a spoločnosti uznali odpočítanie DPH v zmysle preverovanej faktúry vo výške 138 700 eur.


Slovan zdolal Spartak Moskva a na play-off stráca už len tri body

Hráči Slovana odohrali prvý zápas na ľade súpera po desaťzápasovej domácej sérii.

Góly: 7. Musatov (Jeglič, Plastino), 22. Musatov (Plastino,Chipchura), 38. Kundrátek (Cheechoo). Rozhodovali: Buturlin, Jeřábek - Golovľov, Lazarev, vylúčení: 3:5, presilovky: 0:1, oslabenia: 0:0. Spartak Moskva: Svensson - Gilroy, Provolnev, Sergijenko,Bondarev, Kirillov, Dyblenko, Sorokin - Stoa, Radil, Leščenko- Stapleton, Glazačev, Mirnov - Šmeľov, Potapov, Tolpeko - Li,Bobrov, Pavľukov Slovan Bratislava: Brust Kundrátek, Sersen, Plastino, Švarný,Bačík, Starosta, Rosandič - Cheechoo, Taffe, Sukeľ - Musatov, Jeglič,Chipchura - Lušnák, Šťastný, Skalický - Hlinka, Šiška, Petráš MOSKVA. Hráči HC Slovan Bratislava zvíťazili v Moskve nad hokejistami domáceho Spartaka presvedčivo 3:0 v utorňajšom stretnutí Kontinentálnej ligy (KHL). Slovanisti z ostatných ôsmich zápasov vyhrali sedem, uspeli v piatom dueli za sebou. V nedeľu bratislavský klub ukončil desaťzápasovú domácu šnúru, z ktorej vyťažil 23 bodov z 30 možných. Dobrú formu potvrdil následne aj v ruskej metropole. Spartak Moskva naopak ťahá neúspešnú šnúru siedmich prehier v rade, predchádzajúcich šesť bolo na ľade súpera.  Zverenci trénera Miloša Říhu sa v utorňajšom zápase mohli spoľahnúť na kanadského brankára Barryho Brusta, ktorý si udržal čisté konto. Strelecky sa v drese Slovana dvoma gólmi zaskvel ruský útočník Igor Musatov, ktorý skóroval v 7. a 22. minúte. Tretí gól pridal v 38. minúte český obranca Tomáš Kundrátek z presilovej hry a stanovil konečný rezultát.  Slovan má po 51 stretnutiach v KHL 2016/2017 na svojom konte 72 bodov (skóre 121:140) a na postupové priečky do play-off má aktuálne odstup troch bodov. Najbližšie sa hokejisti bratislavského klubu predstavia vo štvrtok 19. januára na ľade tímu Neftechimik NIžnekamsk.  Slovan bol odhodlaný pokračovať v kvalitných výkonoch z predchádzajúcich zápasov a na štadióne v Lužnikách od úvodu hýril aktivitou. V druhej minúte sa do prvej šance dostal Lušňák, ktorý ohrozil Svenssona po prihrávke od Skalického. Hostia využili úvodný tlak na vedúci gól v šiestej minúte. Jeglič sa presadil cez Kirillova, obišiel bránku a našiel pred ňou Musatova, ktorý v páde dorazil puk za Svenssonov chrbát - 0:1. Inkasovaný gól prebral Spartak z letargie a jeho hráči si vytvorili niekoľko sľubných príležitostí. V pätnástej minúte strieľal nebezpečne Gilroy, ktorého strelu Brust betónom vyrazil. Slovanu vyšiel vstup aj do druhej tretiny. Strela Plastina sa odrazila od ľavej žrde domácej bránky a dôrazný Musatov dorážkou skóroval proti svojmu bývalému klubu aj druhýkrát v zápase. V 33. minúte mohol Spartak streliť kontaktný gól, ale Brust si s Leščenkovou strelou poradil. Následne lapačkou zlikvidoval aj pokus Stoau. Záver tretiny opäť patril Bratislavčanom. Kundrátek počas presilovky využil fakt, že Svenssonovi zakrývali výhľad Taffe s Jegličom, a presnou strelou švihom zvýšil už na rozdiel troch gólov. Slovan sa v záverečnej tretine zameral na udržanie náskoku, pozorne vykrýval stredné pásmo a domácich nepúšťal do vyložených príležitostí. Naďalej sa mohol oprieť o kvalitný výkon brankára Brusta, ktorý podržal svoj tím viacerými dôležitými zákrokmi. Hostia si s prehľadom náskok postrážili a kompaktný výkon vyšperkovali nulou v kolonke inkasovaných gólov. Kríza Moskovčanov pokračuje, Spartak po výsledku 0:3 prehral siedmy zápas za sebou.


Tisíce ľudí v Mexiku protestovali proti Trumpovi, žiadali rešpekt voči krajine

Účastníci protestovali predovšetkým proti plánom Trumpa na vybudovanie múru na hranici USA s Mexikom.

MEXIKO. Približne 20.000 ľudí pochodovalo v nedeľu ulicami mexickej metropoly, kde žiadali rešpekt voči svojej krajine a jej migrantom. Dôvodom je podľa nich nepriateľský postoj vlády nového amerického prezidenta Donalda Trumpa. Mnoho demonštrantov nieslo mexické vlajky a bolo oblečených v bielom v známke jednotky. Jeden z transparentov hlásal: "Vďaka, Trump, za zjednotenie Mexika!" Účastníci protestovali proti plánom Trumpa na vybudovanie "múru" na hranici USA s Mexikom a zvýšeniu vyhosťovania nelegálnych migrantov zo Spojených štátov. Trump tiež nalieha na americké podniky, aby vytvárali pracovné miesta v USA, nie v Mexiku. "Chceme mosty, nie múry," kričali mnohí demonštranti. V Mexiku sa rozšírili apely na jednotu vo svetle výziev, ktoré predstavujú plánované Trumpove opatrenia. Na pochode hlavným mestom sa však objavilo takmer rovnako veľa transparentov kritizujúcich mexického prezidenta Enriqueho Peňu Nieta ako nového šéfa Bieleho domu. Menšie demonštrácie sa konali aj v iných mexických mestách, tisíce ľudí napríklad protestovali v Guadalajare na západe krajiny.


Vo Francúzsku sa zrútila belgická stíhačka, piloti nehodu prežili

PARÍŽ. Belgické viacúčelové stíhacie lietadlo typu F-16 sa zrútilo vo štvrtok v západnom Francúzsku, informovali francúzski predstavitelia. Obaja piloti nehodu prežili, napísala agentúra AFP. Jeden z pilotov sa zachytil na elektrickom vedení vysokého napätia a prebiehajú snahy o jeho vyslobodenie, píše agentúra AP. Stíhačka spadla v obci Pluvigner v regióne Bretónsko. Bezprostredné okolie miesta nehody bolo evakuované. Medzi miestnymi obyvateľmi neboli hlásené nijaké zranenia, uviedla hovorkyňa polície. Na vyšetrovaní sa podľa jej slov podieľa približne 100 policajtov.


INZERCIADenník SME je v stánkoch  v špeciálnom vydaní s novou knihou Michala Havrana

Denník SME si môžete kúpiť spolu s knihou Obesíme ťa len za 3,99 €.

BRATISLAVA. Kedy bude cirkev hodná svojho pápeža? Prečo je emancipácia hlúposti nebezpečná? Rozumieme tomu že sa nehnedne len zo slnka? Nová kniha Michala Havrana nie je len akýsi pokus o naivný dialóg, ale diagnostika nových tvárí fašizmu a toho, čo sa so Slovenskom deje. Pod hlavičkou SME autor z týždňa na týždeň píše o rôznych aktuálnych, ale aj nadčasových témach. Vybrali sme jeho autorské strany, ktoré svoj odkaz nestrácajú, ale časom získavajú nový rozmer. V utorok 24. októbra si tak môžete v stánkoch kúpiť denník SME spolu so zaujímavým pohľadom spisovateľa, komentátora a teológa len za 3,99 €. Ak ste predplatiteľ SME, jeden výtlačok knihy dostanete zadarmo. Bude vám doručená poštou v priebehu novembra. Ak by ste mali záujem o ďalšie výtlačky môžete si ich objednať za zvýhodnenú cenu 2,49 € telefonicky na čísle 02/ 323 77 777 alebo e-mailom na predplatne@petitpress.sk.


Na Roland Garros dosiaľ triumfoval deväťkrát. Nadalovi postavia v Paríži sochu

To, čo na tomto podujatí dosiahol, je monštruózne, vyhlásil šéf tamojšej tenisovej federácie.

PARÍŽ. Španielsky tenista Rafael Nadal bude mať raz sochu v parížskom grandslamovom areáli Rolanda Garrosa. Na rovnomennom antukovom turnaji dosiaľ triumfoval 9-krát a spomenutej pocty sa dočká bez ohľadu na to, či sa mu podarí získať aj desiaty titul. "To, čo na tomto podujatí dosiahol, je monštruózne. Zaslúži si takéto zvečnenie," vyhlásil prezident Francúzskej tenisovej federácie (FFT) Bernard Giudicelli vo vysielaní národnej verzie Eurosportu, informáciu zdieľal napríklad web Punto de Break. Čoskoro 31-ročný ľavoruký Malorčan Nadal (nar. 3. júna 1986 v Manacore) dominoval na Roland Garros v sezónach 2005 - 2008 a 2010 - 2014. V piatok bude v treťom kole aktuálnej edície hrať s Gruzíncom Nikolozom Basilašvilim.


USA obvinili Fiat Chrysler z manipulovania s testami emisií

Ide o druhé takéto obvinenia v Spojených štátoch.

WASHINGTON. Americká Agentúra pre ochranu životného prostredia (EPA) vo štvrtok obvinila taliansko-americkú automobilovú skupinu Fiat Chrysler z používania softvéru, ktorý umožňuje obchádzať normy pre emisie oxidov dusíka u približne 104.000 automobilov s naftovým motorom. EPA to uviedla vo štvrtok v oznámení. Fiat Chrysler s jej závermi nesúhlasí. Ide o druhé takéto obvinenie v USA po afére s obchádzaním testov emisií pri naftových vozidlách nemeckej skupiny Volkswagen. Prichádza len deň potom, čo Washington a Volkswagen tento škandál po viac ako roku uzavreli. EPA obvinila Fiat Chrysler, že od roku 2014 predal v USA približne 104.000 úžitkových vozidiel a automobilov typu SUV vybavených softvérom, ktorý pri testovaní emisií naftových motorov umožňuje skrývať vysoko nadlimitné hodnoty oxidov dusíka. To podľa agentúry "jasne a závažne" porušuje zákon na ochranu ovzdušia, pretože autá vykazujú v skúšobniach nižšie emisie ako na cestách. Fiat Chrysler uviedol, že so závermi EPA nesúhlasí a že všetky jeho autá plnia normy stanovené zákonom. Podľa zdroja agentúry Reuters sa chce firma proti obvineniu EPA postaviť. Akcie Fiat Chrysler sa po správe prepadli o viac ako desať percent a na milánskej burze s nimi bolo viackrát automaticky prerušené obchodovanie. Akcie skupiny obchodované v New Yorku zaznamenali prvý tohtoročný pokles a zostúpili z rekordných maxím. O viac ako dve percentá klesol odborový index európskych automobiliek. Americká vláda tento týždňa uzavrela s Volkswagenom dohodu o urovnaní jeho emisného škandálu. Automobilka v rámci dohody priznala vinu a zaplatí 4,3 miliardy dolárov (približne 110 miliárd Sk). EPA predvlani v septembri Volkswagen obvinila, že do vozidiel s naftovým motorom inštaloval softvér na obchádzanie testov emisií. Volkswagen potom priznal, že tento softvér v USA inštaloval do takmer 600.000 vozidiel a po celom svete do asi 11 miliónov naftových áut, vrátane zhruba 1,2 milióna vozidiel Škoda Auto. Volkswagen sa už dohodol, že v Spojených štátoch vynaloží až 17,5 miliardy dolárov na urovnanie obvinenia zo strany regulačných úradov, zákazníkov a predajcov.


Demonštrácie v Maďarsku pokračujú. Proti Orbánovi protestovali tisíce ľudí

BUDAPEŠŤ. Tisíce ľudí sa zhromaždili v sobotu večer na budapeštianskom Námestí slobody, aby čo najhlasnejšie protestovali proti opatreniam vlády premiéra Viktora Orbána. V priebehu dvoch týždňov protestujú Maďari už po piaty raz. "Nezostaneme ticho!" je heslo sobotňajšej demonštrácie. Organizátori zdôraznili, že medzi jednotlivé prejavy netradične zaradili hudobné i tanečné čísla, pričom najväčší dôraz kladú na hlasný prejav nespokojnosti účastníkov. Demonštrantov vyzvali, aby si so sebou doniesli píšťalky a akékoľvek hudobné nástroje. Ostatné protestné zhromaždenie proti pripravovanej novele zákona o občianskych organizáciách sa v uliciach maďarskej metropoly konalo v stredu. Zúčastnilo sa ho vyše 10-tisíc ľudí. Uplynulú nedeľu demonštrovalo v Budapešti, zhruba 80-tisíc Maďarov, ktorí odmietli vládnu novelu vysokoškolského zákona, komplikujúcu fungovanie Stredoeurópskej univerzity (CEU) amerického finančníka maďarského pôvodu Georgea Sorosa. Účastníci všetkých doterajších zhromaždení protestovali proti obmedzovaniu slobôd, korupcii, rastu vplyvu Ruska, ako aj proti propagande Orbánovej vlády.


Orbán stavil na vzburu proti Únii, voľby vo Francúzsku ukazujú opak

Obnovenie sebavedomia Európskej únie nie je pre maďarského premiéra dobrou správou.

BUDAPEŠŤ. Ani v Holandsku, ani vo Francúzsku nepokračuje "vzbura" proti európskemu projektu, na ktorý politicky vsadil maďarský premiér Viktor Orbán, píše v utorok v komentári spravodajský server Privátbankár.hu. Do druhého kola prezidentských volieb vo Francúzsku, ktoré sa uskutoční 7. mája, postúpili centrista Emmanuel Macron a kandidátka krajne pravicového Národného frontu (FN) Marine Le Penová. Širokú podporu naprieč politickým spektrom po víťazstve v prvom kole získava Macron. Obnovenie sebavedomia Európskej únie nie je pre Orbána dobrou správou už ani preto, že v sobotu tento týždeň bude predsedníctvo Európskej ľudovej strany (EĽS) rokovať o situácii v Maďarsku z hľadiska kritizovaných postojov vlády ministerského predsedu Viktora Orbána k zahraničným univerzitám a občianskej sfére. Orbánova strana Fidesz je členom EĽS. Maďarsko bude musieť v prípade kontroverzného vysokoškolského zákona splniť kritériá Európskej komisie: "Neexistuje členstvo v EĽS za každú cenu. Existujú hranice, ktoré ani maďarský premiér nemôže prekročiť," cituje Privátbankár.hu predsedu frakcie EĽS Manfreda Webera, podľa ktorého sú takýmito hranicami sloboda výskumu a vzdelávania. Spravodajský portál pripomína, že nielenže maďarská vláda predvolala veľvyslancov Nemecka a Spojených štátov, keď sa tieto krajiny ozvali v záujme ochrany Stredoeurópskej univerzity (CEU) ohrozenej novelou vysokoškolského zákona, ale dokonca šéf maďarskej diplomacie zavolal na veľkonočný Veľký piatok ruskému ministrovi zahraničných vecí Sergejovi Lavrovovi, aby ho ubezpečil, že cieľom Maďarska je ešte viac prehĺbiť vzťahy s Ruskou federáciou.


V Poľsku obžalovali Maročana z terorizmu, komunikol so strojcom útokov v Paríži

Mourad T. bol podľa poľských žalobcov členom Islamského štátu.

VARŠAVA. Poľská prokuratúra v stredu oznámila, že z údajného členstva v teroristickej organizácii Islamský štát obžalovala jedného Maročana. V Poľsku ide o prvý takýto prípad. Prokuratúra uviedla, že muža, ktorého identifikovali len ako Mourad T., zatkli na juhu Poľska v septembri 2016. Od decembra 2014 bol aktívny v Poľsku, niektorých ďalších krajinách Európskej únie, Srbsku a Turecku. Podľa prokuratúry muž spolupracoval s aktivistom z Islamského štátu operujúcim v Európe Abdelhamidom Abaaoudom, ktorého označujú za strojcu útokov vo francúzskej metropole Paríž z novembra 2015. Abaaoud prišiel o život krátko po týchto atentátoch. Prokuratúra z protiteroristického oddelenia z juhopoľského mesta Katowice zaslali žalobu na mestský súd.


TECH_FMMôže prísť radikálny prelom v liečbe ľudí

Čo sa môže odohrať vo vede a technológiách v roku 2018.

Nové mesačné preteky. Ale aj vzorky z planétky, nástup umelej inteligencie či revolúcia v liečbe. Ako by mohol vyzerať nový rok vo svete a technológiách? Vypočujte si podcast TECH_FM. TECH_FM je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Sevilla získala argentínskeho krídelníka Ocamposa z Marseille

MADRID. Po príchode francúzskeho obrancu Julesa Koundeho z Girondins Bordeaux ohlásilo vedenie španielskeho futbalového klubu FC Sevilla ďalšiu posilu. Ako informovala agentúra AFP, Andalúzania získali z Olympique Marseille krídelníka Lucasa Ocamposa. Dvadsaťštyriročný Argentínčan, ktorý prišiel do Marseille v roku 2015 pôvodne na hosťovanie z AS Monaco, podpísal s FC Sevilla päťročnú zmluvu. Účastník La Ligy za neho zaplatil odstupné 15 miliónov eur.


Je správny čas zavraždiť Asada, tvrdí izraelský minister

Joav Galant chce, aby sýrskeho prezidenta zavraždili za zverstvá údajne páchané počas občianskej vojny.

TEL AVIV. Izraelský minister pre bytovú výstavbu Joav Galant v utorok vyzval, aby sýrskeho prezidenta Bašára Asada zavraždili za zverstvá údajne páchané počas občianskej vojny v jeho krajine. Minister Galant, bývalý generál, vyhlásil: "Podľa mňa prišiel správy čas zavraždiť Asada." Galant povedal: "Keď zlikvidujeme chvost hada, môžeme sa dostať až k hlave hada spočívajúcej v Teheráne a urobiť poriadok aj s ňou." Irán je blízkym spojencom sýrskej vlády. Výroky ministra Galanta nasledovali deň po tom, čo Spojené štáty obvinili sýrsky režim z hromadného zabíjania ľudí vo väznici neďaleko hlavného mesta Damask. Sýria tieto obvinenia odmieta. Galant uviedol, že v Sýrii prebieha "genocída". Počas šesťročnej občianskej vojny tam už zahynulo približne 400.000 ľudí a polovicu obyvateľstva vyhnali boje z domovov.


Polícia v Marseille zastrelila muža, ktorý zranil nožom dvoch ľudí

MARSEILLE. Policajti vo francúzskom meste Marseille usmrtili v utorok muža, ktorý zranil dvoch chodcov pri útoku nožom. Tlačová agentúra AFP to uviedla s odvolaním sa na oficiálne zdroje. Ďalšia osoba utrpela zranenia, keď ju zasiahli do nohy úlomky vystreleného projektilu. Útok nožom sa odohral v popoludňajších hodinách na rušnej ulici v centre Marseille, druhého najväčšieho mesta Francúzska s dôležitým prístavom. Motív tohto činu nebol bezprostredne známy. Polícia uviedla, že jej príslušníci začali strieľať na útočníka, keď ich ohrozoval zbraňou.


Prokurátor Kováčik skritizoval odchádzajúceho šéfa vyšetrovateľov Gorily

Kyselica pre médiá potvrdil, že Kočnerovu nahrávku Gorily, označili znalci za autentickú.

BRATISLAVA. Vyšetrovateľ kauzy Gorila Lukáš Kyselica neinformoval špeciálneho prokurátora Dušana Kováčika o výsledkoch znaleckého posudku hlasov z nahrávok, ktoré našli u Mariana Kočnera. TASR o tom informovala hovorkyňa Úradu špeciálnej prokuratúry (ÚŠP) Jana Tökölyová. "O skutočnosti, že bolo ukončené vykonávanie znaleckého posudku a sú známe výsledky, sa špeciálny prokurátor dozvedel len z médií," uvádza sa v stanovisku ÚŠP, ktoré dodáva, že možnosť vyjadriť sa využije Kováčik až vtedy, keď sa oboznámi s vykonanými úkonmi. Špeciálny prokurátor zároveň nepovažuje "za vhodné ani korektné zo strany odchádzajúceho vedúceho vyšetrovateľa špecializovaného tímu hodnotenie dôkazov v médiách počas neverejného prípravného konania, teda vo veci, ktorá nie je ukončená," uzatvára stanovisko ÚŠP. Nahrávku z Gorily, ktorú polícia našla v decembri 2018 v dome Mariana Kočner, označili znalci za autentickú, potvrdil to pre viaceré médiá odchádzajúci šéf vyšetrovacieho tímu Gorila Lukáš Kyselica. Nahrávka je dlhá možno aj desiatky hodín a obsahuje ešte viac informácií, než bolo vo zverejnenom spise z roku 2011.


Bývalého ruského gubernátora odsúdili na osem rokov za prijatie úplatku

Právnici Belycha uviedli, že sa voči verdiktu odvolajú.

MOSKVA. Moskovský súd odsúdil bývalého gubernátora Nikitu Belycha na osem rokov väzenia za prijatie úplatku vo výške 400.-tisíc eur. Informovala o tom v piatok agentúra AP. Právnici bývalého gubernátora Kirovskej oblasti uviedli, že sa voči štvrtkovému verdiktu odvolajú. Belych je vo väzbe, odkedy ho zatkli v júni 2016, keď preberal peniaze v moskovskej reštaurácii. Obvinenia odmietal ako provokáciu. Jeho prípad sa radí k sérii zatknutí regionálnych a federálnych predstaviteľov, ktoré mali súvisieť s úsilím Kremľa bojovať s korupciou. Pred uvedením do funkcie gubernátora viedol Belych liberálnu stranu, čo bolo netypické pre lídrov ruských regionálnych oblastí. Liberálni politici a komentátori spochybňovali obvinenia vznesené voči nemu a označovali ich za súčasť vnútorného boja v rámci ruských elít, dodáva agentúra AP.


Polícia rozbila dobre organizovanú bunku Islamského štátu

Zadržané osoby sú podozrivé z podnecovania k spáchaniu atentátov.

MADRID. Španielske úrady oznámili zadržanie piatich predpokladaných členov bunky extrémistickej organizácie Islamský štát, ktorí na internete šírili islamistickú propagandu. Podozrivé osoby zadržali v Španielsku, Nemecku a Belgicku v rámci medzinárodnej policajnej operácie. K dvom zatknutiam došlo v Barcelone v Španielsku. Ďalšiu osobu zadržali v španielskej enkláve Melilla na severe Afriky. Jedného podozrivého zatkli v nemeckom Wuppertale a ďalšieho v Bruseli, informoval denník Le Figaro. Španielske ministerstvo vnútra vo svojom vyhlásení spresnilo, že piati zadržaní tvorili bunku s dokonale organizovanou štruktúrou podriadenou Islamskému štátu, ktorá pôsobila prostredníctvom rozličných internetových kanálov napojených na facebookovú stránku Islam en espaňol (Islam po španielsky). Jej administrátormi boli osoby zadržané v Nemecku a Belgicku. Spomínanú facebookovú stránku sleduje približne 32 500 osôb. Pod zámienkou šírenia náboženského posolstva sa na nej objavujú aj články a komentáre radikálov oslavujúce bojovníkov za džihád a činy spáchané islamistami. Podľa španielskeho rezortu vnútra sú zadržané osoby podozrivé z podnecovania k spáchaniu atentátov a z náboru kandidátov pre džihád. Na rozdiel od Francúzska a Belgicka bolo Španielsko doteraz ušetrené atentátov spáchaných komandami IS. Len vo Francúzsku si séria teroristických útokov od začiatku roku 2015 vyžiadala najmenej 238 obetí.


Lídri Únie potvrdili Lagardovú vo funkcii šéfky Európskej centrálnej banky

Je mi cťou nasledovať Maria Draghiho, povedala Lagardová.

BRUSEL. Európska rada v piatok na svojom zasadnutí potvrdila Christine Lagardovú vo funkcii šéfky Európskej centrálnej banky, uvádza sa vo vyhlásení na oficiálnej webovej stránke Rady. Lagardová bude Európsku centrálnu banku viesť počas osemročného volebného obdobia. Od prvého novembra tohto roka vo funkcii nahradí Maria Draghiho, ktorý Európsku centrálnu banku viedol od novembra 2011. Lagardová sa na Twitteri poďakovala lídrom Únie za vymenovanie. "Je mi cťou nasledovať Maria Draghiho," povedala a dodala, že sa teší na spoluprácu s pracovníkmi Európskej centrálnej banky. Európska rada Lagardovú na tento post navrhla v júli tohto roka. Jej nomináciu následne schválila Rada guvernérov Európskej centrálnej banky a v septembri ju potvrdil Európsky parlament. Lagardová predtým zastávala post šéfky Medzinárodného menového fondu. Po jej júlovej nominácii na šéfku Európskej centrálnej bany však podala rezignáciu.


Indonézske lietadlo sa zrútilo do mora, na palube bolo 13 ľudí

JAKARTA. Indonézske policajné lietadlo s 13 pasažiermi sa v sobotu zrútilo do mora. Dvojmotorové turbovrtuľové lietadlo typu M28 Skytruck štartovalo v meste Pangkal Pinang a letelo na medzinárodné letisko na ostrove Batam (neďaleko Singapuru), keď havarovalo do mora pri ostrovoch Lingga, ktorá patria do provincie Riau. S kontrolnou vežou stratilo lietadlo kontakt asi 50 minút po štarte. Na palube sa nachádzali piati členovia posádky a osem pasažierov, všetci boli policajti. Záchranári po ňom pátrajú v oblasti medzi ostrovmi Mensanak a Sebangka. Podľa nich sa už našli predmety očividne pochádzajúce z nezvestného lietadla, ako sedadlá, batožina a dokumenty. "Našli sme trosky," potvrdil agentúre Reuters šéf Národnej a záchrannej služby Henry Bambang Soelistyo. Ako povedal, jeho tím prehľadáva oblasť s rozlohou takmer 700 štvorcových kilometrov. Nasadené sú tam štyri plavidlá aj člny námorníctva. Je zatiaľ príliš skoro na potvrdenie toho, že nikto nehodu neprežil, povedal šéf záchranárov. Žiadne správy o prípadných preživších podľa neho ale nie sú k dispozícii a záchranári zatiaľ neobjavili ani telá obetí. Miestne médiá s odvolaním sa na veliteľa námornej základe v metropole provincie Riau, v Tanjung Pinang, informovali, že dedinčania vytiahli z mora telá. Avšak Soelistyo túto správu zatiaľ nepotvrdil.


Hrad Krásna Hôrka by mali zrekonštruovať do konca roku 2023

BRATISLAVA. Obnovu hradu Krásna Hôrka, rekonštrukciu a modernizáciu bratislavského sídla Slovenskej národnej galérie a mnohé ďalšie veľké projekty obnovy za desiatky miliónov financuje štát cez ministerstvo kultúry. Hrad Krásna Hôrka, ktorý ľahol popolom 10. marca 2012, by mali zrekonštruovať do konca roku 2023. Časti hradu však chcú verejnosti sprístupniť už skôr. Ako ďalej informovalo Ministerstvo kultúry, pripravuje sa aj obnova časti Spišského hradu. K nadchádzajúcemu 75. výročiu Slovenského národného povstania (SNP) sa zrekonštruovali viaceré pamätníky SNP v Banskej Bystrici a jej okolí. Zoznam pamiatok a sídiel inštitúcií, ktoré patria pod rezort kultúry a potrebovali by rekonštrukciu, je dlhý a viaceré musia na svoju obnovu čakať. Týka sa to napríklad historickej budovy Slovenského národného divadla v Bratislave či Slovenského technického múzea v Košiciach. Podľa posledných údajov by cena stavebných prác na hrade Krásna Hôrka mala dosiahnuť viac ako 21 miliónov a celkové výdavky budú takmer 35 miliónov eur. Ako informovali z Ministerstva kultúry SR, počas tohto leta sa pripravujú podklady pre verejné obstarávanie. Slovenské národné múzeum, ktoré národnú kultúrnu pamiatku spravuje, verejné obstarávanie na hlavnú časť komplexnej rekonštrukcie dolného a stredného hradu, tiež obnovy podhradia a infraštruktúry hradu plánuje spustiť začiatkom jesene. Ministerstvo kultúry SR a vedenie Slovenského národného múzea veria, že všetko pôjde dobre a stavebné práce sa odštartujú od začiatku stavebnej sezóny v marci 2020. Obnova stredovekého hradu zo 14. storočia je pritom unikátna nielen v slovenskom, ale aj v medzinárodnom kontexte. Mimoriadnou investičnou akciou rezortu kultúry je aj rekonštrukcia sídla Slovenskej národnej galérie (SNG) v Bratislave. Ministerstvo kultúry chce v najbližšom čase predložiť na vládu materiál s výsledkami ministerského auditu efektívnosti a hospodárnosti doterajšej rekonštrukcie a modernizácie sídla Slovenskej národnej galérie. Súčasťou má byť tiež znalecký posudok o časovej a finančnej náročnosti dokončenia projektu. Rekonštrukcia a dostavba areálu Slovenskej národnej galérie v centre hlavného mesta sa ťahá od roku 2005 za pôsobenia piatich ministrov kultúry a šiestich vlád. Výsledkom má byť galéria na úrovni 21. storočia a rozsiahly areál na brehu Dunaja. Slovenské národné múzeum má pred sebou dve veľké investičné akcie. Okrem hradu Krásna Hôrka sa pripravuje aj na obnovu časti Spišského hradu. Ministerstvo kultúry už k rekonštrukcii Spišského hradu pripravuje materiál na vládu. Rekonštruovať sa majú západné paláce a románsky palác. Rozpadá sa tam múr a ohrozuje okolie. Románsky palác, obranná veža a ďalšie stavby sa nachádzajú na hornom hrade, najvyššej časti hradného vrchu Spišského hradu a sú z hradu najviac zachované. Spišský hrad je jeden z najrozsiahlejších hradných komplexov v strednej Európe. Spolu s pamiatkami jeho okolia je od roku 1993 v Zozname svetového kultúrneho dedičstva UNESCO. Pred budúcotýždňovými oslavami 75. výročia SNP sa zrekonštruovali pamätníky v Banskej Bystrici a jej okolí. Obnovil sa Pamätník SNP v Banskej Bystrici, rozšírili sa aj výstavné priestory Múzea SNP a opravili sa architektonické prvky v záhrade Chavivy Reik. Rozsiahlejšou rekonštrukciu prešla národná kultúrna pamiatka Pamätníka v Nemeckej, informovalo ministerstvo kultúry. Obnovy sa dočká aj Štátna opera v Banskej Bystrici. Komplexnú rekonštrukciu národnej kultúrnej pamiatky a jej prevádzkových priestorov schválila začiatkom júla vláda. Takmer 30 mil. eur s DPH sa bude čerpať v rokoch 2019 až 2022. Rekonštrukcia je naplánovaná na roky 2021 až 2025. Budovu opery ako svoju prvú stavbu projektoval architekt Emil Belluš. Postavili ju v roku 1929 a odvtedy nebola komplexne obnovená. Ministerstvo kultúry eviduje aj viaceré obnovy, ktoré sa odsúvajú nielen pre nedostatok zdrojov, ale aj pre technické problémy. Napríklad Slovenské technické múzeum (STM) v Košiciach by potrebovalo zrekonštruovať svoje košické sídlo, no nemá kam vysťahovať zbierky. Podobne je na tom podľa Ministerstvo kultúry SR i Štátna vedecká knižnica v Košiciach. Tiež má rozpadajúce sa sklady, nemá však kam premiestniť kilometre kníh. Štátna vedecká knižnica v Banskej Bystrici by zas potrebovala opraviť objekt, kam by následne presťahovala sklady kníh. Posúva sa tiež obnova historickej scény Slovenského národného divadla v Bratislave. Začne sa až po ukončení jubilejnej 100. divadelnej sezóny 2019/ 2020. Podľa ministerky kultúry Ľubice Laššákovej je komplexná rekonštrukcia historickej budovy SND naplánovaná na niekoľko desiatok miliónov eur. Väčšina, viac ako 954-tisíc z 980-tisíc eur, ešte pred nedávnom určených na opravy historického SND sa minie na havarijné stavy v novom bratislavskom sídle SND. Vláda odobrila zmenu účelu ich použitia v júni.


Rozdrobenosť samospráv je neefektívna, riešením je zlúčenie niektorých obcí

Až 92 percent všetkých obcí na Slovensku má menej ako 3000 obyvateľov.

BRATISLAVA. Priestor na rozvoj obcí a zlepšenie kvality ich služieb existuje aj pri nezmenenom objeme finančných zdrojov. Problémom však je, že slovenská samospráva je dnes rozdrobená, čo vedie k neefektívnemu vykonávaniu správy. Riešením by mohlo byť sústredenie výkonu do väčších celkov. Obce by tak mohli získať dodatočné zdroje na financovanie rozvoja. Vyplýva to z najnovšej analýzy Inštitútu finančnej politiky (IFP) pri rezorte financií a katedry verejnej správy a regionálneho rozvoja Ekonomickej univerzity v Bratislave. Analýza ukázala, že sústredenie výkonu správy obcí do väčších celkov uvoľní finančné zdroje, ktoré sa pri zachovaní alokácie v danej lokalite môžu použiť napríklad na výstavbu materských škôlok, domovov sociálnych služieb, opravu ciest, ale aj na získanie kvalitnejších ľudských zdrojov. "Až 92 % všetkých obcí na Slovensku má menej ako 3000 obyvateľov. Slovensko má viac ako 3,5-násobne vyšší podiel starostov a viac ako dvojnásobne vyšší podiel komunálnych poslancov na 100.000 obyvateľov ako priemer v Európskej únie," upozorňuje IFP. Až 92 % obcí na Slovensku má menej než 3000 obyvateľov. Priemerný počet obyvateľov obce na Slovensku je trikrát menší ako priemer Európskej únie a päťkrát menší ako priemer OECD. Rozdrobenosť samospráv tak vedie k vysokému podielu výdavkov na samotný výkon správy. "Obce do 250 obyvateľov minú viac ako polovicu všetkých výdavkov na výkon správy, teda na úkor rozvoja obce a kvalitného poskytovania služieb," uvádza sa v analýze. Naopak, obce s počtom obyvateľov 20.000 až 50.000 minú na výkon správy len 10 % svojich výdavkov. Rozdrobenosť samospráv taktiež obmedzuje možnosť čerpania eurofondov. "Aj tá najmenšia obec má poskytovať rovnaké služby pre občanov ako krajské mestá, to však z objektívnych dôvodov nie je možné," konštatuje sa v analýze. Vytváraním spoločných obecných úradov riešia obce nedostatočnú kapacitu zabezpečovania všetkých svojich kompetencií. "Z krátkodobého hľadiska sa javí najvhodnejšie sústrediť výkon správy do matričných obvodov," priblížil IFP s tým, že takto by sa uvoľnilo 181 miliónov eur ročne. "Zo strednodobého hľadiska je však vhodné uvažovať nad sústredením výkonu správy do mikroregiónov, ktoré by prinieslo až 316 miliónov eur ročne," vyčíslil IFP. Analytici sú navyše presvedčení, že sústredením výkonu správy by súčasné obce nestratili svoju identitu. "Zároveň by nemalo dochádzať k znižovaniu alokácie finančných zdrojov pre danú lokalitu a obce by nestratili možnosť ovplyvňovať rozhodovanie o ich využití," uvádza sa v analýze.


Zomrel ekonóm a vysokoškolský pedagóg František Lipták

František Lipták do dnešných dní pracoval ako konzultant pre štátne aj súkromné firmy.

BRATISLAVA. Vo veku nedožitých 90 rokov náhle zomrel 26. februára ekonóm, vysokoškolský pedagóg a vedec František Lipták. TASR o tom informoval syn zosnulého Roman Lipták. Docent Lipták sa celoživotne venoval otázkam efektívneho manažmentu a systémov riadenia. Je autorom viac ako tridsiatich odborných kníh, ktoré boli preložené a publikované vo viacerých krajinách. Je tiež autorom odborných článkov, publikácií, prednášok a štúdií. Do dnešných dní pracoval ako konzultant pre štátne aj súkromné firmy. Posledná rozlúčka s Františkom Liptákom bude v pondelok 5. marca o 13.15 h v bratislavskom krematóriu.


Policajného šéfa by mala podľa Fedora schvaľovať vláda a menovať prezident

BRATISLAVA. Policajného prezidenta by mala po vypočutí na príslušnom výbore Národnej rady SR schvaľovať vláda a menovať prezident SR. Takúto zmenu výberu policajného šéfa by prijal poslanec Národnej rady SR z klubu Mosta-Híd Martin Fedor. Očakáva, že téma odpolitizovania Policajného zboru a nezávislej policajnej inšpekcie sa bude riešiť už tento rok. Dnes policajného prezidenta vyberá minister vnútra. "Ak policajný prezident nebude len bežným podriadeným ministra, automaticky vzrastá aj jeho váha a nezávislosť. A to bez ohľadu na osoby a obsadenie," vysvetlil Fedor. Slovensko podľa neho potrebuje systémové zmeny, ktoré budú účinným prostriedkom na boj proti zločinu a korupcii. "Takýmito zmenami, ktoré už dlhodobo presadzujem, sú zmena menovania prezidenta Policajného zboru a nezávislá inšpekcia Policajného zboru," pripomenul. Fedor je presvedčený, že silné postavenie policajného prezidenta bude viesť k významnému zníženiu potenciálnych politických tlakov na výkon aj jeho podriadených. "Môže to znamenať skutočné rozviazanie rúk polície," poznamenal Fedor, podľa ktorého treba riešiť aj nezávislosť policajnej inšpekcie. Tá preveruje možné prešľapy policajtov, ale aj iných príslušníkov ozbrojených zborov. Súčasný systém, kedy inšpekcia patrí pod ministerstvo vnútra, nepovažuje za vyhovujúci. "Podporujem návrhy smerujúce k oddeleniu policajnej inšpekcie spod priamej podriadenosti ministra a vytvoreniu osobitnej, nezávislej štruktúry, ktorá bude posudzovať prípadné sťažnosti na možné pochybenia príslušníkov ozbrojených zborov," doplnil Fedor. O zmene výberu policajného prezidenta aj vo fungovaní inšpekcie ministerstva vnútra už mesiace hovorí Most-Híd. V prípade policajného prezidenta uvádza ako jednu z možností, že by rozhodovala vláda. Policajný šéf Tibor Gašpar v marci pre TASR v súvislosti s inšpekciou povedal, že koalícia hovorí o zmene, podľa ktorej by trestné činy nielen policajtov, ale aj iných príslušníkov ozbrojených zborov, ako je väzenská a justičná stráž, mohli vyšetrovať prokurátori Generálnej prokuratúry SR na novozriadenom útvare. Gašpar si nemyslí, že súčasný systém je úplne zlý, ako hovorí opozícia. Priznáva však, že sa dá vylepšiť. "Dá sa stransparentniť a dá sa docieliť ešte ďalšia nezávislosť cestou prokuratúry," povedal v marci pre TASR Gašpar. O problematike sa podľa jeho slov diskutuje.


Hnutie Sme rodina podporí Kalavskej reformu nemocníc

Opozičná strana sa v pondelok stretla s ministerkou.

BRATISLAVA. Hnutie Sme rodina podporí reformu slovenských nemocníc, tzv. stratifikáciu. Opozičná strana o tom informovala po pondelkovom stretnutí s ministerkou zdravotníctva Andreou Kalavskou (nominantka Smeru). Poslanci z hnutia mienia, že ak zmeny pocíti občan a nie finančné skupiny, politické farby môžu ísť bokom. Predseda hnutia Boris Kollár uviedol, že vysvetlenia šéfky rezortu zdravotníctva boli uspokojivé a plne sa zhodovali ich s prioritami. "Boli sme pani ministerkou vyslovene ubezpečení, že akékoľvek uprednostňovanie záujmov finančnej skupiny Penta bolo pri tvorbe konceptu stratifikácie starostlivo eliminované. To platí osobitne aj pre novú nemocnicu Bory, ktorá má mať podľa ministerky len vedľajší význam z pohľadu zaradenia do siete zdravotníckych zariadení," komentovali členovia Sme rodina. Ako priblížila členka Výboru Národnej rady (NR) SR pre zdravotníctvo Zuzana Šebová (Sme rodina), ministerka prisľúbila koniec súčasnej dvojitej praxe lekárov. "Okrem toho by mali nemocnice získať aj právo podnikať a rozširovať svoje portfólio služieb o výnosné výkony, napríklad laboratória. Nateraz sa totiž väčšina takýchto výkonov realizuje v súkromnom sektore," dodala. Ministerka zdravotníctva podľa vyjadrenia Ministerstva zdravotníctva (MZ) SR priebežne rokuje o stratifikácii so zástupcami všetkých parlamentných strán vrátane zástupcov nezaradených poslancov. Ministerstvo zdravotníctva sa k záverom vyjadrí následne po skončení rokovaní. "Rokovania sú odborné a konštruktívne," povedala pre TASR hovorkyňa rezortu Zuzana Eliášová. Kalavská chce podľa vlastných slov tému odpolitizovať a vrátiť na odbornú úroveň. Je presvedčená, že bez reformy slovenské zdravotníctvo skolabuje. Od politikov, ktorí za ňu nezahlasujú, vyžaduje, aby sa vyjadrili k téme, kam má zdravotníctvo na Slovensku smerovať. "Potom by som chcela, aby povedali tí politici, ktorí za to nezahlasujú, respektíve povedia stratifikácii nie, aby povedali, čo ďalej. Čo s tým, že naši ľudia zbytočne umierajú. Všetci mi hovoríte, že chcete mať zdravotníctvo ako vo Švajčiarsku, Fínsku, Dánsku, ale tieto krajiny to spravili," povedala s tým, že v uvedených krajinách k reforme ústavnej zdravotnej starostlivosti došlo. Stratifikácia prinesie napríklad merania cez lepšie výsledky liečby. Nemocnice budú musieť postupne nastaviť kritériá, ako napríklad minimálny počet výkonov za rok. Projekt definuje 28 skupín, ktoré zastrešujú desiatky konkrétnych výkonov. Tie sa musia centralizovať. Nová typológia nemocníc má garantovať zdravotnú starostlivosť v jasne určenom rozsahu. Platná by mala byť od roka 2024. Priniesť by mala aj nový typ nemocníc, ktoré sa budú orientovať na dlhodobú starostlivosť.


Veľký súboj v Manchestri odštartuje osemfinále LM. PSG bude chýbať dvojica hviezdnych útočníkov

BRATISLAVA. Dva mesiace od skončenia skupinových bojov sa v utorok 12. februára opäť rozkrúti kolotoč futbalovej Ligy majstrov 2018/2019, ktorá vstupuje do osemfinálovej fázy. Zraneniami dua ofenzívnych lídrov zasiahnutý francúzsky šampión Paríž Saint-Germain nastúpi na Old Trafford proti vo forme hrajúcemu Manchestru United, pričom tieto tímy na seba narazia na európskej pohárovej scéne premiérovo. Rímsky AS v druhom zápase utorkového programu privíta na Olympijskom štadióne FC Porto. Obe stretnutia majú výkop o 21.00 SEČ, odvety sú na programe v stredu 6. marca. Novinkou od osemfinálovej fázy LM je využitie technológie VAR (videoasistent rozhodcu) pri posúdení sporných situácií. Parížsky tím kraľuje domácej ligovej scéne s desaťbodovým náskokom pred OSC Lille (plus má na konte o dva zápasy menej, pozn.) a do osemfinále LM sa prebojoval z prvého miesta nevyspytateľnej C-skupiny, v ktorej bol lepší od FC Liverpool, SSC Neapol i Crvenej Zvezdy Belehrad. Po decembrovom žrebe, ktorý mu prisúdil Manchester United, zavládla v tábore účastníka Ligue 1 spokojnosť. Odvtedy sa však toho zmenilo viac než dosť. V prvom rade rapídne narástla forma a zlepšili sa výsledky United, na čom má leví podiel Ole Gunnar Solskjaer, ktorý pri kormidle nahradil Joseho Mourinha. Významnú rolu v neprospech PSG môže zohrať aj zlá zdravotná situácia v jeho kádri, keď pre duel v Manchestri nemôžu hostia počítať s dvojicou útočníkov Neymar - Edinson Cavani. "Nenachádzame sa práve v najlepšom rozpoložení, ale potrebujeme sa v pokoji pripraviť na zápas v Manchestri a nájsť riešenie, ako nahradíme Neymara s Cavanim. Nesmieme stratiť sebavedomie, to by bola cesta do pekla." ,,Možno budeme potrebovať ani nie tak plán B, či C, ale až plán D, napriek tomu zostávame rozvážni. Zranenia patria k futbalu," pozerá sa na vec pragmaticky tréner Parížanov Thomas Tuchel. Ten pevne dúfa, že aspoň stredová formácia nebude oslabená neúčasťou Marca Verrattiho. Taliansky tvorca hry sa vrátil na trávniky po dvojtýždňovej absencii zavinenej zranením lýtkového svalu až uplynulý víkend v súboji s Bordeaux (1:0). Na trávniku vydržal takmer hodinu, keď ho vystriedala nová posila Leandro Paredes zo Zenitu Petrohrad. United cez víkend triumfovali bez problémov 3:0 na pôde Fulhamu a v tabuľke Premier League figurujú na 4. priečke. Od predvianočného príchodu Solskjaera na lavičku doviedli až desať stretnutí do víťazného konca, body stratili len po domácej remíze 2:2 s Burnley. "Po osemfinálovom žrebe bol PSG jednoznačný favorit. Neviem, či sa na tomto tvrdení niečo zmenilo, to zistíme až počas zápasu. My však cítime, že momentálne sme schopní zdolať každého súpera," poznamenal Solskajer. Charizmatického Nóra čaká v pozícii trénera veľká premiéra v LM, pred ktorou cíti chvenie a rešpekt. "Je to výzva, z ktorej mám už teraz zimomriavky na tele. Pohárová matematika je jasná, pokúsime sa doma dosiahnuť taký výsledok, aby sme v odvete boli v hre o postup." Pri absencii Neymara s Cavanim bude ležať ofenzívna ťarcha PSG na pleciach mladíka Kyliana Mbappeho, sekundovať by mu mali Angel Di Maria či Julian Draxler. "Aj bez Neymara a Cavaniho disponuje PSG výbornými hráčmi. Áno, majú Mbappeho, ale my zasa Marcusa Rashforda, na ktorého si súper bude musieť dať pozor," tvrdí Solskjaer, ktorý vyhral s United Ligu majstrov ako hráč v sezóne 1998/1999. Porto by rado zopakovalo výsledok merania síl z play off LM 2016/2017, keď po domácej remíze 1:1 šokovalo AS Rím výhrou 3:0 na jeho pôde a postupom do hlavnej fázy LM. Do štvrťfinále sa portugalský tím dostal naposledy v ročníku 2014/2015. V tomto ročníku pôsobil v základnej D-skupine nenápadným dojmom, ale mimoriadne efektívne, keď päťkrát vyhral a body stratil len po remíze 1:1 so Schalke 04 Gelsenkirchen. AS Rím sa do osemfinále prebojoval z druhého miesta G-skupiny v konkurencii Realu Madrid, Viktorie Plzeň a CSKA Moskva. Taliansky tím sa na utorkový duel naladil výhrou 3:0 nad beznádejne posledným tímom Serie A Chievom Verona. Porto remizovalo 1:1 na ihrisku Moreirense, vedie však domácu ligovú súťaž o bod pred Benficou Lisabon. Rímu bude chýbať potrestaný Lorenzo Pellegrini, hosťom z toho istého dôvodu mexický útočník Jesus Corona. AS Rím - FC Porto /rozhodcovia: Makkelie - Diks, Steegstra (Hol.)/ Manchester United - Paríž Saint-Germain /rozhodcovia: Orsato - Preti, Constanzo (Tal.)/


Pri prestrelke v centre Odesy zahynul proruský aktivista

Guľky mali zasiahnuť aj náhodného okoloidúceho a taxikára.

KYJEV. Najmenej dvoch mŕtvych a štyroch zranených si v piatok vyžiadala prestrelka v centre Odesy. Uviedli to ukrajinské úrady, podľa ktorých prišiel pri zatýkaní o život civilista, ktorý začal strieľať - údajne známy proruský aktivista - a tiež jeden z troch zranených policajtov. Guľky podľa médií zasiahli takisto náhodného okoloidúceho a taxikára. Ukrajinské médiá o udalosti najprv informovali s odvolaním sa na očitých svedkov, ktorí na sociálnych sieťach zverejnili zábery z miesta činu, vrátane zakrytej mŕtvoly. Odeský portál Dumskaja s odvolaním sa na neoficiálne zdroje uviedol, že v prestrelke s policajtmi bol zrejme zabitý proruský aktivista Valentin Dorošenko (57), ktorý sa označoval za člena "Stalinovej strany". V minulosti kandidoval na odeského starostu. Hlavu mesta pritom vyzýval na súboj a k radnici vtedy pricválal na koni a s mečom v ruke. Polícia vraj po ňom pátrala ešte kvôli nepokojom z jesene 2013. Poradca odeského policajného náčelníka v televízii 112 vykreslil, že strážcovia zákona prišli na miesto, kde sa zrejme skrýval muž, po ktorom bolo vyhlásené pátranie pre výtržnosti so strelnou zbraňou. Podozrivý pri zatýkaní zbraň znovu použil a zranil troch policajtov, jedného ťažko. Muža na mieste zastrelili policajti, ktorí boli privolaní ako posila. Policajný náčelník neskôr dodal, že na jednotke intenzívnej starostlivosti zraneniam podľahol tridsaťročný policajt.


Výbuch bomby v aute zabil v Bagdade najmenej 23 ľudí

K zodpovednosti za útok sa zatiaľ nikto neprihlásil.

BAGDAD. Najmenej 23 ľudí zabila a 45 ďalších zranila bomba, ktorá v pondelok večer vybuchla v Bagdade v aute zaparkovanom na rušnej obchodnej ulici. Informovali o tom policajné a zdravotnícke zdroje. K zodpovednosti za útok sa zatiaľ nikto neprihlásil, ale za predchádzajúcimi podobnými útokmi v Bagdade stála extrémistická skupina Islamský štát (IS). Iracké sily sa od októbra pokúšajú oslobodiť od extrémistov z IS druhé najväčšie mesto Mósul. V januári vyhlásili za "plne oslobodenú" východnú časť mesta a teraz bojujú o husto obývanú západnú časť. Počas uplynulých dvoch rokov utrpeli militanti sériu porážok, napriek tomu však pokračujú v bombových útokoch v Bagdade a jeho okolí.


KULTÚRNY ŽIVOTFenomén: ĽSNS

V nedávnych voľbách do Európskeho parlamentu získala Ľudová strana Naše Slovensko dvanásť percent hlasov, dvoch europoslancov a pozíciu tretej najsilnejšej strany. Ďalší dôkaz, že napriek rôznym kampaniam, kritike, dokonca pokusu (pravda, neúspešnému) postaviť túto stranu mimo zákona, jej podpora neklesá a jej legitimita sa stáva bežnou súčasťou politickej každodennosti. Čo s tým? Kde je tá sľubovaná hrádza proti extrémizmu?    Kto sú voliči?  Je známe, že vo voľbách 2016 pomohli kotlebovcom do parlamentu najmä mladí voliči. O vekovej štruktúre voličov v eurovoľbách nemáme zatiaľ presnejšie informácie. Pretrvávajúce silné postavenie pravicového extrému medzi mladými však jasne ukázali simulované študentské voľby.    Medzi tínedžermi (nie všetci zúčastnení boli už aj oprávnenými voličmi) by dokonca extrémisti vyhrali - svoj hlas by im odovzdalo šestnásť percent študentov. Deliacou líniou medzi mladými podporujúcimi ĽSNS a proeurópsku koalíciu PS - Spolu, ktorá bola druhá, je vzdelanie, respektíve navštevovaná škola. Kým študenti na stredných odborných a inak špecializovaných školách inklinovali k ĽSNS, gymnazisti častejšie volili koalíciu PS - Spolu.    Poukazuje to na sociálne zázemie príklonu k pravicového extrémizmu. Mladí voliči, ktorí ho preferujú, pravdepodobne vidia svoje životné šance a svoju budúcnosť v menej priaznivom svetle ako tí, ktorých čaká univerzitné vzdelanie a asi aj atraktívnejšia kariéra, vyšší zárobok, skrátka lepší život. I keď jasná sociálna podmienenosť v žiadnom prípade neplatí so železnou pravidelnosťou a voličov extrému dnes nájdeme aj medzi tými, ktorým sa darí nadpriemerne, ostáva to ako varovanie, aby sociálna kohézia, solidarita a empatia k sociálne slabším bola dôležitou súčasťou každej politiky a aj každej verejnej komunikácie.    Do akej miery si však mladí uvedomujú, že hlas pre ĽSNS je toxický? Ako upozornil analytik Radovan Geist, môžeme sa uspokojovať s odôvodnením, že je za tým nejaký vzdor, no vážnou otázkou je, prečo sú mladí ľudia ochotní spájať svoj vzdor so stranou, ktorá podkopáva základy demokracie, keďže popiera princíp rovnosti všetkých občanov.    Čo motivuje?  Otázka na motívy voliť pravicové extrémistické strany zamestnáva výskumníkov naprieč európskymi demokraciami. Všetky analýzy majú jeden spoločný menovateľ – príčiny úspechu extrémistov sú dnes viac ako kedykoľvek v minulosti rozptýlené. Analyticky ich môžeme rozdeliť na dve základné skupiny – štrukturálne, čiže viac objektívne, kontextové, a individuálne. Nedávno publikovaná metaanalýza takmer päťdesiatich štúdií týkajúcich sa západoeurópskych krajín, všeobecnejšiu platnosť vplyvu na príklon k pravicovému extrémizmu dokázala iba pre dva štrukturálne faktory: nezamestnanosť a podiel migrantov.    Ak ich aplikujeme na Slovensko, mohli by sme podľahnúť ilúzii, že voličov krajnej pravice musí ubúdať, veď miera nezamestnanosti je na historickom minime (pod piatimi percentami!!) a imigrantov k nám nepúšťame. Na druhej strane však vieme, že sociálna frustrácia a komparatívna deprivácia (teda pocit, že iní majú viac ako ja) je výsledkom subjektívneho posúdenia situácie, a nie objektívnych štatistík o vývoji ekonomiky. A v prípade migrantov stačí strašiť, prezentovať ich ako potenciálnu hrozbu, nemusia nevyhnutne byť viditeľní a reálne prítomní.    Akí sú?  Je preto asi produktívnejšie pozrieť sa na faktory na individuálnej úrovni. Na túto tému existuje o Slovensku výborná štúdia Príčiny radikalizácie mládeže vo veku štrnásť až sedemnásť rokov, realizovaná na prelome rokov 2017 - 2018. Zistenia kvalitatívneho výskumu uvádzajú, že radikálne nastavení tínedžeri žijú naprieč regiónmi Slovenska, mestami a dedinami, rôznymi rodinami, typmi škôl, sú v rôznom veku, sú z väčšinovej aj z menšinovej spoločnosti (Slováci, Maďari, ale aj Rómovia), pochádzajú z rôzneho sociálneho zázemia, sú medzi študentmi na základných, stredných školách aj gymnáziách na celom Slovensku, ľahšie sa identifikujú na stredných odborných školách vďaka otvorenejšiemu prejavu názorov, môžu mať najrôznejšie psychické alebo rodinné problémy, ktoré neriešia alebo sa pokúšajú riešiť bez väčších úspechov.    Ďalšou charakteristikou je, že hľadajú istoty v neistom (globálnom) svete slobody, demokracie, voľného trhu a chcú niekam patriť, pričom ich blízke prostredie ich neprijíma. Mnohí k nim patria, lebo sa dali „ľahko ovplyvniť“ svojím okolím. Keďže sú mladí, plní revolty, spurní, odporujú autoritám, chcú sa odlíšiť a imponuje im poriadok, hierarchická štruktúra, lebo majú z domu nenaplnenú túžbu po disciplíne a poriadku. Áno, máme pocit, že do tohto skupinového portrétu môže patriť každý mladý človek danej vekovej skupiny a ak hľadáme odpoveď na otázku, čo teda je tou hybnou silou, ktorá mladých vedie k takémuto volebnému rozhodnutiu, treba si uvedomiť, že žiadna jednoduchá odpoveď neexistuje, ide o zhluk, kombináciu viacerých faktorov.    Často sa tiež hovorí, že na vine je zlyhávajúce školstvo. I tu však treba brzdiť s prílišnými zovšeobecneniami, lebo veď mladí extrémisti sú aj v krajinách s podstatne kvalitnejším školstvom, ako má Slovensko. Citovaná štúdia viac ako školu dáva do popredia rodinné zázemie, či už preto, že je podobne radikálne, alebo je pre mladého človeka miestom traumy, z ktorej chce uniknúť, vyriešiť ju pre seba a pre iných, za ktorých sa mladý radikál pomyselne stavia.    Okno politickej príležitosti  Pozrime sa však na problém aj optikou straníckej ponuky – čo vytvorilo okno príležitosti pre stranu takéhoto razenia? Nepochybne tomu pomohla deradikalizácia Slovenskej národnej strany, ktorá po výmene lídra prestala byť výhradnou „majiteľkou“ témy nacionalizmus. Na druhej strane sa však najmä v súvislosti s tzv. utečeneckou krízou zásadne radikalizoval politický diskurz na tému národnej identity, kultúry, inakosti.    Jeho dehumanizačný charakter zásadne posunul hranice toho, ako je prípustné hovoriť o „iných“. A tak sa Rómovia mohli stať „cigánskymi príživníkmi“, utečenci byť automaticky označovaní za teroristov a na adresu ľudí vyznávajúcich hodnoty otvorenej spoločnosti sa nešetrí ťažko pochopiteľnou nálepkou „liberálny fašista“.    Je všeobecne známe, že radikalizácia strán stredného prúdu v snahe neutralizovať radikálne strany (a získať ich voličov) nefunguje. Vedie presne k opačnému efektu: posilní extrémistov. A tak sa motáme v začarovanom kruhu, z ktorého jediným východiskom je ponúknuť mladým inú alternatívu, ktorá prinesie nové témy, ale aj empatiu pre ich problémy a frustrácie. Je to aj odpoveď na neproduktívnu tézu „s fašistami sa nediskutuje“.    Ako píše Pavol Hardoš (link:  https://komentare.sme.sk/c/22119902/ako-sa-nerozprava-s-fasizmom.html#ixzz5qSJjWKiT    ): presnejšie treba povedať „sa s fašizmom nerozpráva. Znamená to, že nerozprávame jazykom extrémistov a nepreberáme ich témy. Nelegitimizujeme ich videnie sveta, neučíme voličov, že toto je téma na diskusiu. Hovorme o problémoch ľudí, vypočujme ich, ale neveďme túto diskusiu v rámcoch, ktoré sa končia v zákopoch“.Iba ten, komu sa to podarí, má šancu byť tvorcom hrádze proti extrémizmu.


Rusko dodá Ankare štyri komplety S-400 za 2,5 miliardy dolárov

Ide o najmodernejší ruský raketový systém protivzdušnej obrany.

MOSKVA. Rusko dodá Turecku štyri komplety systému protivzdušnej obrany S-400 za 2,5 miliardy dolárov. Informoval o tom v stredu ruský denník Kommersant. Noviny sa odvolali na vyjadrenie riaditeľa ruskej štátnej spoločnosti Rostech Sergeja Čemezova, podľa ktorého je už príslušná dohoda medzi oboma stranami takmer sfinalizovaná. Na schválenie čakajú už len záverečné dokumenty. Turecko podľa šéfa Rostechu zaplatí 45 percent dohodnutej sumy; zvyšných 55 mu poskytne Rusko vo forme pôžičiek. S prvými dodávkami súčastí systému do Turecka sa počíta v marci 2020. Čemezov zdôraznil, že Turecko dostane komplety S-400 ako vôbec prvá členská krajina Severoatlantickej aliancie. Správy o tom, že Turecko rokuje s Moskvou o nákupe systému S-400 Triumf, sa objavili už na jar tohto roku. Na Západe tento kontrakt vyvolal znepokojenie: Turecko je totiž členským štátom NATO, avšak S-400 nie je kompatibilný so systémami Aliancie. Partneri z NATO sa v súčasnom období zvýšeného napätia medzi Ruskom a Západom obávajú aj utužovania vojenskej spolupráce medzi Moskvou a Ankarou. S-400 Triumf je najmodernejším ruským raketovým systémom protivzdušnej obrany - v prevádzke je od roku 2007. Je určený na ničenie všetkých typov moderných a perspektívnych vzdušných útočných prostriedkov. Je schopný zasiahnuť aerodynamické ciele do vzdialenosti 400 kilometrov a taktické balistické ciele letiace rýchlosťou 4,8 km/s do vzdialenosti 60 kilometrov, a to vo výške niekoľkých metrov až niekoľkých desiatok kilometrov.


Prepadnutia klaunov pokračujú aj v Európe, z USA prešli do Nemecka

Incidenty sa začali množiť s blížiacim sa sviatkom Halloween, ktorý si v Nemecku získava čoraz väčšiu popularitu.

BERLÍN. Nemecká polícia pokračuje v pátraní po neznámej osobe prezlečenej do kostýmu klauna a mávajúcej motorovou pílou, ktorá vydesila ženu na západe krajiny. Incident z mesta Wesel v spolkovej krajine Severné Porýnie-Vestfálsko je posledným zo série podobných prípadov v Nemecku, keď osoby prezlečené za klaunov strašia alebo útočia na ľudí. Páchatelia sa pravdepodobne inšpirovali takmer identickými prípadmi v Spojených štátoch, kde ľudia v klaunských kostýmoch prenasledovali či napádali civilistov, upozornila agentúra DPA. Vo štvrtok osoba v tzv. "strašidelnom kostýme klauna" napadla bejzbalovou palicou neďaleko severonemeckého mesta Rostock 19-ročného mladíka. Zraneniam sa iba tesne vyhol 15-ročný tínedžer prenasledovaný klaunom s nožom v ruke. V západonemeckom Gelsenkirchene v spolkovej krajine Severné Porýnie-Vestfálsko zasa dvaja muži s klaunskými maskami s nožom napadli 33-ročného slepca. V meste Wesel neďaleko Gelsenkirchenu sa v tomto týždni stali už dva podobné prípady. Agentúra DPA napísala, že takéto incidenty sa začali množiť s blížiacim sa sviatkom Halloween, ktorý sa oslavuje koncom mesiaca a ktorý si v Nemecku získava čoraz väčšiu popularitu.


Polícia pochybuje, že listy z útoku v Dortmunde písali islamisti

Polícia je presvedčená, že listy mali zámerne nasmerovať vyšetrovateľov na islamistický motív.

BERLÍN. Nemeckí vyšetrovatelia majú závažné pochybnosti o tom, že listy, ktoré sa našli neďaleko miesta utorňajšieho útoku na autobus futbalistov Borussie Dortmund, skutočne napísali radikálni islamisti. Domnievajú sa pritom, že zámerom listov môže byť práve pokus naviesť ľudí na to, aby si mysleli, že čin má islamistický motív. Samotný útok podľa nich môže byť činom akýchkoľvek extrémistov či dokonca násilníckych futbalových fanúšikov. Vyplýva to zo správy vyšetrovateľov, o ktorej v piatok informovali nemecké verejnoprávne stanice ARD, WDR a NDR a tiež denník Süddeutsche Zeitung. Ich interpretácie následne za správne označila aj hovorkyňa prokuratúry Frauke Köhlerová. "Je to skutočne pochybné," povedala na margo listov Köhlerová. Vzhľadom na prebiehajúce vyšetrovanie však bližšie podrobnosti uviesť odmietla. Na mieste utorňajšieho útoku sa našli spolu tri listy s priznaním sa k zodpovednosti. Všetky mali identický text v nemčine. Písalo sa v nich, že útok bol vykonaný v mene Alláha. Zmieňovali sa tiež o decembrovom útoku na vianočný trh v Berlíne a požadovali stiahnutie nemeckých prieskumných lietadiel podporujúcich operácie proti džihádistom zo skupiny Islamský štát (IS) v Sýrii a tiež uzavretie americkej leteckej základne Ramstein v Nemecku. Viacerí odborníci o ich pravosti pochybovali už skôr. Nemecký denník Tagesspiegel zároveň v piatok informoval o tom, že dostal anonymný krajne pravicový e-mail, ktorý sa taktiež hlásil k zodpovednosti za utorňajší útok. V jeho texte sa spomínal aj Adolf Hitler, ďalej preklínal multikulturalizmus a naznačoval, že k ďalšiemu útoku by mohlo dôjsť 22. apríla. Prokuratúra podľa Köhlerovej dostala kópiu tohto e-mailu. Tri explózie zasiahli autobus futbalového tímu Borussia Dortmund v utorok večer, keď sa hráči viezli z dortmundského hotela na úvodné stretnutie štvrťfinále futbalovej Ligy majstrov 2016/2017 s AS Monaco. Zápas sa mal odohrať na štadióne klubu Borussia. Pri útoku utrpel zranenia hráč Borussie, španielsky stopér Marc Bartra, ktorý sa následne podrobil operácii. Zranil sa tiež policajt, ktorý autobus sprevádzal na motocykli.


Mladá žena sa upracovala k smrti, šéf firmy rezignoval

Smrť z prepracovania nie je v Japonsku novinkou. Tento fenomén má aj svoj špeciálny názov - karoši.

BRATISLAVA, TOKIO. Mladá, 24-ročná Japonka Matsuri Takahashi, absolvovala poprednú japonskú univerzitu, po škole začala pracovať v reklamnej agentúre Dentsu. Pracovala stovky hodín nadčasov, domov z práce sa vracala často až o piatej hodine ráno. Množstvo nadčasov sa postupne začalo prejavovať na jej zdravotnom stave. Začala trpieť depresiami a nakoniec počas vianočných sviatkov v roku 2015 spáchala samovraždu - vyskočila z okna ubytovne pre zamestnancov. Informoval o tom web BBC. Samotnú spoločnosť - firmu Dentsu - začalo pre samovraždu zamestnankyne vyšetrovať aj tamojšie ministerstvo práce. Na jeseň vlaňajšieho roka úrad rozhodol, že smrť mladej ženy spôsobila prepracovanosť. "Je to niečo, čo sa nikdy nemalo stať. Je nám ľúto, že sme tomu nemohli zabrániť," povedal šéf agentúry Dentsu Tadashi Ishii tesne pred koncom roka 2016. Tadashi Ishii sa rozhodol z postu šéfa spoločnosti rezignovať. Ministerstvo práce vyjadrilo podozrenia, že firma mladú ženu nútila k nadčasom, prípadom sa podľa denníka The Japan Times bude po novom zaoberať aj polícia. Smrť z prepracovania nie je pritom v Japonsku novinkou. Tento fenomén má aj svoj špeciálny názov - karoši. Japonská vláda dokonca vypracovala aj štúdiu, podľa ktorej čelí riziku prepracovania, ktoré môže vyústiť smrťou, až dvadsať percent zamestnancov.


Katalánsky parlament odhlasoval nezávislosť, Madrid mu berie právomoci

Je to výnimočná situácia, zdôvodňuje španielsky premiér snahu odobrať Katalánsku autonómiu. Poslanci mu vyhoveli.

BARCELONA, BRATISLAVA. Ešte v piatok ráno bolo Katalánsko regiónom v rámci Španielska s pomerne veľkou autonómiou. Čím je teraz, je veľmi ťažké povedať. V Madride ho berú ako súčasť svojho územia, ktorému však autonómiu dočasne odobrali, lebo miestni lídri porušovali zákon. A Katalánsko zas začína oslavovať prvé hodiny svojej nezávislosti. „Je to smutný deň a rana pre demokraciu,“ povedal podľa Guardianu Carlos Carrizosa, poslanec katalánskeho parlamentu za pravicovú stranu Ciudadanos. „Správate sa ako bohovia, akoby ste boli nad zákonmi. Ako si môžete dovoliť len tak vyhlásiť nezávislosť, keď nemáte za sebou väčšinu občanov?“ odkázal separatistickým poslancom po hlasovaní. Separatisti majú v regionálnom parlamente len tesnú väčšinu, no aj tak si odhlasovali oddelenie. Potvrdili tým výsledky referenda z 1. októbra, ktoré však Španielsko považuje za protiústavné. Týždne neistoty a diskusií o tom, ako to vlastne s vyhlásením nezávislosti bude, ukončil vo štvrtok katalánsky premiér Carles Puigdemont, keď odmietol predčasné voľby aj vyhlásenie nezávislosti z jeho strany a otázku poslal do parlamentu. Tam hlasovali len separatisti, ostatní poslanci ešte pred samotnou voľbou sálu opustili. V rovnakom čase prebiehala rozprava aj v parlamente v Madride. Premiér Mariano Rajoy si do Senátu prišiel po povolenie využiť ústavný článok 155, ktorým môže odobrať regiónu autonómiu. „Situácia je výnimočná a zasahuje veľmi veľa ľudí,“ povedal na začiatku rozpravy. Odobrenie potom dostal výraznou väčšinou, ani opozičné strany totiž oddelenie Katalánska nepodporujú. Vláda tak mohla už večer zasadnúť a naplánovať, ako zasiahne proti separatistickým politikom v Katalánsku. „Katalánci nepotrebujú ochranu pred tým, čo nazývajú španielskym imperializmom, ale pred menšinou, ktorá sa označuje za vlastníkov Katalánska a považuje sa za niečo výnimočné,“ vyhlásil Rajoy v parlamente. Ako možné kroky sa v piatok poobede spomínali zosadenie katalánskych regionálnych politikov. Niektorí z nich možno skončia vo väzení, za rozvracanie štátu podľa španielskych zákonov hrozí až 25 rokov. Dopustili sa ho vraj už tým, že zorganizovali protiústavné referendum, hlasovaním za nezávislosť v parlamente v tom len pokračovali. Hneď po rezolúcii katalánskeho parlamentu Rajoy vyzval ľudí, aby zachovali pokoj a sľúbil, že obnoví „vládu právneho štátu v Katalánsku“. „Španielsko je veľkou krajinou a nie sme pripravení dovoliť, aby niektorí ľudia ničili našu ústavu,“ dodal. Katalánsku nezávislosť na twitteri okamžite podporovali spriaznené separatistické hnutia, napríklad z Baskicka alebo Galície, no zo zahraničia prichádzali varovania, že nový štát nikto neuzná. Európska únia aj NATO berú krízu ako vnútropolitickú tému, Katalánsku však dávajú jasne najavo, že ak by sa oddelilo, prišlo by o členstvo v týchto organizáciách. To si Katalánci neprajú. Správate sa ako bohovia, akoby ste boli nad zákonmi. Ako si môžete dovoliť len tak vyhlásiť nezávislosť, keď nemáte za sebou väčšinu občanov? Tvrdia, že v súčasnosti doplácajú na to, že katalánska ekonomika živí chudobnejšie regióny Španielska, čo by sa v prípade nezávislosti skončilo. Ekonómia však upozorňujú, že nezávislosť by výrazne zasiahla firmy v Katalánsku a regiónu hrozí veľký prepad. Niektoré firmy už avizovali, že z krajiny by v prípade vyhlásenia nezávislosti odišli. Predseda Európskej rady Donald Tusk uviedol, že pre EÚ sa po hlasovaní katalánskeho parlamentu nič nemení a jediným partnerom na dialóg zostáva Španielsko. „Dúfam, že španielska vláda dá prednosť sile argumentu pred argumentom sily,“ dodal Tusk. Narážal tým na tvrdé zásahy španielskej polície počas referenda, ktoré sa dostali do sveta a poškodili imidž krajiny.


Pápež pokračuje v návšteve Rumunska omšou v katolíckej svätyni

Očakávajú sa na nej tisícky pútnikov vrátane maďarského prezidenta Jánosa Ádera.

BUKUREŠŤ. Pápež František bude v sobotu pokračovať vo svojej trojdňovej apoštolskej ceste po Rumunsku návštevou najvýznamnejšej katolíckej svätyne v tejto prevažne pravoslávnej krajine. Navštívi Baziliku Najsvätejšej Panny Márie v meste Šumuleu Ciuc vo východnom Sedmohradsku. Píše o tom agentúra DPA. Tento mariánsky kostol majú v úcte predovšetkým etnickí Maďari žijúci v Rumunsku. Vatikán uvádza, že na sobotnej omši sa očakávajú tisícky pútnikov vrátane maďarského prezidenta Jánosa Ádera. František následne zavíta do Katedrály Panny Márie Kráľovnej v meste Iaši, sídle katolíckej diecézy, približne 400 kilometrov severne od hlavného rumunského mesta Bukurešť. V nedeľu najvyšší pontifex odletí do mesta Blaj, ležiaceho takisto v Sedmohradsku. Tam bude blahorečiť siedmich gréckokatolíckych biskupov, ktorí zahynuli počas prenasledovania cirkvi rumunským komunistickým režimom. František sa v Blaji plánuje stretnúť aj s príslušníkmi komunity Rómov, ktorí sa - a to nielen v Rumunsku - často stávajú obeťami diskriminácie a rasovej nenávisti. Rómovia sú zároveň v strednej a vo východnej Európe tou najchudobnejšou etnickou skupinou, poznamenáva agentúra DPA. Začiatkom mája (4.-7.5.) František navštívil už dve východoeurópske krajiny, v ktorých dominuje pravoslávie - Bulharsko a Severné Macedónsko. Pápež teraz v Rumunsku prednesie dovedna päť príhovorov a tri kázne. Do Ríma sa František vráti v nedeľu podvečer, spresňuje harmonogram jeho rumunskej návštevy Vatikánsky rozhlas.


Mladý šéf rakúskeho zahraničia opäť hnevá Erdogana. Zakázal mu kampaň

Erdogan chcel pred tureckým referendom kampaňovať aj v Rakúsku. Nie ste tu vítaní, odkázal mu rakúsky minister zahraničia.

VIEDEŇ, BRATISLAVA. V 30 rokoch je najmladším ministrom zahraničných vecí zo všetkých štátov Únie, zároveň však dlhodobo patrí k najostrejším kritikom tureckého prezidenta Recepa Tayyipa Erdogana. Šéf rakúskej diplomacie Sebastian Kurz sa najnovšie pustil do ďalšieho konfliktu s Tureckom. Pred aprílovým referendom v Turecku, ktoré má posilniť Erdoganove právomoci, mu odkázal: „Nie ste tu vítaný.“ Kurz narážal na Erdoganove plány na vedenie kampane aj v Rakúsku. Dnes tam žije 360-tisícová turecká komunita a mnoho jej členov môže v referende vďaka tureckému občianstvu hlasovať. Turecko na Kurzove slová reagovalo podráždene a označilo ich za „nezodpovedné“ a „zaujaté“, cituje vyhlásenie tamojšieho ministerstva zahraničia agentúra AFP. Turecké referendum o zmene ústavy je naplánované na 16. apríla. Ak by zmeny prešli, Erdogan by mohol byť prezidentom až do roku 2029. Kurz kritizuje tureckého lídra dlhodobo a odmieta členstvo Turecka v Únii. Po vlaňajšom pokuse o puč v Turecku Kurz ešte pritvrdil, keď vyhlásil, že vývoj v Turecku ho znepokojuje a vízia vstupu krajiny do EÚ „nie je nič viac ako fikcia“.


Siemens plánuje zrušiť takmer sedemtisíc pracovných miest na celom svete

Spoločnosť Siemens konštatovala, že zisk z produkcie elektriny a plynu prudko klesol.

MNÍCHOV. Nemecký priemyselný konglomerát Siemens plánuje zrušiť vo svete takmer 7000 pracovných miest, z nich približne polovicu v Nemecku. Dôvodom je reštrukturalizácia energetickej a plynárenskej divízie, číslo je ale podstatne vyššie, než očakávali trhy. Spoločnosť vo štvrtok uviedla, že v rámci reštrukturalizácie prepustí v nasledujúcich rokoch celkovo 6900 zamestnancov. Firma už minulý týždeň, keď zverejnila nepriaznivé kvartálne výsledky, uviedla, že zisk z produkcie elektriny a plynu prudko klesol a v tomto biznise predpokladá "bolestivé zmeny". Analytici však očakávali, že spoločnosť oznámi zrušenie okolo 4000 pracovných miest. Podľa členky správnej rady Lisy Davisovej sa situácia v sektore energetiky zhoršila, pod čo sa do veľkej miery podpísal tlak na väčšie využívanie obnoviteľných zdrojov energie. Siemens v tejto súvislosti uviedol, že svetový dopyt po veľkých plynových turbínach v poslednom období prudko klesol a očakáva sa, že ročne sa bude pohybovať na úrovni okolo 110 turbín. Pritom technická kapacita všetkých producentov turbín vo svete dosahuje ročne okolo 400 turbín. Zhruba polovicu z oznámeného počtu pracovných miest zruší Siemens na domácom trhu, pričom firma tu plánuje zatvoriť podniky v Lipsku a Görlitzi. Ďalšie pracovné miesta bude spoločnosť rušiť v Berlíne a v meste Mülheim an der Ruhr. Mimo Nemecka plánuje Siemens zrušiť okolo 3600 pracovných miest, z toho okolo 1100 v Európe. Zo zvyšných 2500 mimo Európy zhruba 1800 pracovných miest zruší nemecká spoločnosť v USA.